text:
Hann varð føddur í Havn ár 1900 og vaks upp í lívliga keypmansum hvørvinum í høvuðsstaðnum — tað mundi eisini hava týdning fyri hann, at hann javnan slapp út á bygd, inn á Skálafjørðin at vitja ættfólk hjá mammu síni har.
Aftan á lokna skúlagongd í Tórshavnar millum- og realskúla fór hann í 1916 niður á Sorø Akademi, haðani hann í 1919 tók studentsprógv. Hann skrivaði seg so inn á Lærda Háskúlan í Keypmannahavn og fór undir at lesa søgu.
Hóast hann heilt tíðliga í lestrartíð síni fekk herviligu tuberklasjúkuna at dragast við, røkti hesin lívskáti unglingin lestur sín og gjørdi harumframt við sínum gløgga og hvassa penni vart við seg og varð hávirdur fyri skilagreinar, hann skrivaði í donsk og føroysk bløð um politisku viðurskiftini Føroya og Danmarkar ímillum.
Hóast long sjúkralega mangan darvaði lesturin, tók hann í 1932 embætisprógv við søgu sum høvuðsgrein, og sama ár varð hann knýttur at danska dagblaðnum »Politiken« sum serkønur í norðurlendskum viðurskiftum. Blaðmannastarvið fell honum tó stundum dekan og bundisligt, og í 1934 loysti hann seg úr fasta starvinum á »Politiken«, sum hann kortini læt tilfar til, tað ið eftir var av ævi hansara.
Í 1934 kom hann í vísundastarv á »Institut for Historie og Samfundsøkonomi«, har hann fekk til uppgávu at skriva søguna hjá Kongliga handlinum í Grønlandi, men ógrøðiliga sjúkan vitjaði nú alt oftari og oftari og gjørdi hann óarbeiðsføran long tíðarbil, hann lá og »fjaraði burt á legu«, sum skaldið tekur til og andaðist bert 37 ára gamal í 1938.
Í *ummælum varð hann stundum skírdur »hin fosturlandskærasti av øllum føroyingum«, og so vakurt hevur hann lýst ást sína til føðilandið:
»Eg hevði mist evnini til at kenna gleði, hevði eg ikki havt Føroyar til at verma sinni mítt«.
Bókmentaverk:
Skrivligu verkini, ið liggja eftir Jørgen Frantz Jacobsen, kunnu skiftast sundur í hesar bólkar: 1) Søgulig rit og tíðargreinir. 2) Skaldsøgan. 3) Brøvini.
Verkini, sum fyrsti bólkur fevnir um, hava sum vera man tilknýti til søgulestur hansara og blaðmannaarbeiði.
Tað var danski felagsskapurin »Studentersamfundets Oplysningsforening«, sum miðskeiðis í 20-árunum heitti á Jørgen Frantz um at skriva bók um politisku viðurskiftini Føroya og Danmarkar ímillum. Urslitið var bókin »Danmark og Færøerne«, ið kom út í 1927. Bókin er skift sundur í tveir høvuðspartar, sum høvundurin sjálvur í formælinum sigur frá, »ein søguligan,ið lýsir baksýnið aftan núverandi støðuna, sum tað annars mundi verið ógjørligt at fata, og ein nútíðarligan, ið tekur til viðgerðar tilburðir hesi seinastu torføru árini, frá tíðini um leið 1906 til í dag«. Bókin kom í 1975 í føroyskari týðing eftir Johan Hendrik Winther Poulsen og man enn vera greiðasta og besta lýsing av hesum viðkvæma evni.
Jørgen Frantz var sera umhildin blaðmaður, og tíðargreinir hansara, hvørt tær vóru um føroysk viðurskifti ella útlendsk, hvørt tær vóru lýsingar av samtíðar politikki ella søguligar stórstaðarlýsingar, taldust millum tær allarbestu í hansara samtíð.
Aftan á deyða hansara savnaði javnaldurin Chr. Matras nakrar teirra í savnið »Nordiske kronikker« (1943), og sami maður týddi hetta savnið til føroyskt: »Tíðargreinir« (1976).
Tað var um 1934, at Jørgen Frantz setti á at skriva skaldsøguna »Barbara«. Søgugongdina byggir hann á søgnina, sum søgd hevur verið um »illu Beintu«, hesa sorinskrivaradóttrina, sum livdi í byrjan av 1700-talinum og sum einkja eftir tveir prestar giftist hinum triðja, vágapresti, Harra Peter Arrheboe.
Í 1936 kom bókin »Færøerne — natur og folk«. Hetta er ein frálík lýsing av føroyska samfelagnum, søguliga, samfelagsliga og mentunarliga.
Søgukønur, sum høvundurin er, eydnast honum avbera væl at skapa eitt siðsøguliga fullbúgvið verk, eina framúr lýsing ikki minst av gomlu Havnini, men persónlýsingarnar mynda uttan iva samtíðarfólk høvundans, og í teimum víkur hann nógv frá sagnatekstinum: Høvuðspersónurin, Barbara, er á ongan hátt nøkur ónd kvinna, tvørtur ímóti; hon er flogsut og óálítandi í ástarmálum, men lívsgleði hennara og ofta barnsliga kæti fáa okkum at vera góð við hana og kanska at taka synd í henni, tá hon sjálv móti endanum av bókini verður svikin.
Tað er undrunarvert, at tað skuldi eydnast høvundanum, deyðsjúkur sum hann var, at skapa hetta skaldsøgustórverk, og tað boðar frá bæði seiggi og sálarstyrki, at tað heitstreingi, hann setti sær við bókini, at hon skuldi vera »Eitt lítið takkarblunk við eyganum til lívið«, gekk út.
Sjálvur doyði Jørgen Frantz, áður enn handritið var heilt liðugt, men vinmaður hansara William Heinesen, sum hann var serliga nær knýttur at, legði síðstu hond á verkið og greiddi handritið til prentingar. Bókin kom út í 1939. Hon er týdd til trettan ymisk mál, har ímillum føroyskt: »Barba og Harra Pál« (1972) — týðari er Chr. Matras.
Jørgen Frantz Jacobsen var frágera íðin og dugnaligur brævskrivari. Javnaldurin William Heinesen, sum eigur eitt savn upp á tilsamans um 1500 tættskrivaðar kvartsíður skrivaðar í árunum 1918—1938, læt í 1958 prenta eitt úrval av brøvum Jørgen Frantzar undir heitinum »Det dyrebare liv«. Sjálvur lýsir hann í fororðum bókina soleiðis:
»Henda dagbókin er so statt komin at vera lýsingar frá dagliga lívinum, meðan Jørgen Frantz las í Keypmannahavn, lýsingar frá ferðum, har sum eg ikki var við, og seinast, og ikki minst, lýsingar og hugleiðingar av mongum sjúkulegum á hospitalum og bróstsjúkrahúsum. Ein høvuðsparturin hevur eisini skap av endurminningum frá barndómi og fyrsta ungdómi«.
Hetta brævasavnið kom eisini út í føroyskari týðing 1976 — týðari er Chr. Matras.
Øll skaldsliga skapanin hjá hesum deyðsjúka unga manni er borin av inniligum kærleika til lívið, og í greinaskriving hansara finna vit føðilandsalsk, sum álvara er í.
»Heldur fátækur alt lívið, men føroyingur, enn altráan at vinna sær óføroyskan frama«.
Úr: Árni Dahl: Bókmentasøga I-III. Fannir. 1980-83.
Av tí at Føroyar í fleiri hundrað ár hava verið í ríkisfelagsskapi við Danmark, hevur danskt mál altíð havt sterka støðu her hjá okkum. Danskt var lógarmál, kirkjumál og skúlamál langt upp í 20. øld.
Serliga sterka støðu hevði danskt í høvuðsstaðnum, Havnini, har tað »fínara« fólkið búði, embætismenn, konslar og keypmenn. Børnini úr hesum umhvørvi við nógvum blandingsgiftum tosaðu danskt, summi teirra høvdu beinleiðis danskt sum móðurmál.
Úr hesum umhvørvi stíga í 1920-unum fram tveir skrivandi unglingar, sum koma at geva okkum dýran og stóran skaldskap, sum gjørdu navnið Føroyar gitið víða um lond.


c: text/html

text:
Í gjár, 28. mars, hevði Karsten Hoydal fylt 105 ár. Vit kenna øll Karsten sum yrkjaran við sínum heilt serstaka, lýriska universi málar náttúruna inn í menniskjaligar kenslur. Yrkingar hansara spenna víða. Kanska vit ikki altíð hava givið okkum far um politiska menniskjað, Karsten, og tær politisku yrkingarnar, sum hann skrivaði undir krígnum, og sum siga eins nógv í dag, soleiðis sum heimurin er farin at skikka sær.
Hesar tríggjar yrkingarnar, sum her eru, stóðu í yrkingasavninum, Myrkrið reyða, frá 1946.
Um áramótið 1942-43
Sloknaðar klótur skína í nátt
á himni sum stjørnuneistar,
signa býir í sorli smátt
og borgir av nýggjum reistar.
– Stór er náttúran, hennara krøv
størri enn mannakykt skilja,
tvørtur um deyða og svarta grøv
skal ljóma av lívsins vilja. –
Og mannasálin sum fuglur er,
eingin er førur at týna,
sum rændur at reiðrast fer
og at syngja, tá sól fer at skína. –
Nýggjár í reivi handan sýn,
hitt gamla fer avdeytt til gravar,
skuggi fleyrar av sorgarlín,
og geisli av lívsvón stavar.
Tvílyndi
Niðri á dýpi og undir ský
ævinligt rák í rúmd og tíð.
Feigur í roynd hvør formur er,
sum náttúrumegin almáttug ber,
brestur sum døgg eina morgunstund,
tá ið sólin brýtur sín náttarblund.
Býur úr steini og bergið høgt
varð urð og dust, áðrenn av var økt.
–––
Rísur og riður um sama bil,
gjálvur í tvíningi alt sum er til
bæði innan og uttan mannaskil.
Nevnir tú fígginda nevni eg vin,
longsul og minni og tvinni og kyn.
Maður og kvinna tú saman sást
svartasta hatur og ljósasta ást.
Blóðsekar hendur, leikandi børn,
yðjandi lív í oyðan og ódn.
–––
Maður ið leitar sær tamari kor
enn skapan og morð,
eymari, fjálgari, deyðari kor
enn skapan og morð.
Nær verður heimsins evni tamt,
omanrudd fjøll og fylt hvør lág
og jørðin ein fløta at byggja á,
har sorgin og gleðin
viga í mannasinninum javnt.
Tað verður ein morgun myrkur sum kvøld,
tá ið sólin er sloknað og ísandi køld.
Staddur í vanda
Staddur í vanda stóð hann og rópti,
staddur í mjørkavanda hann rópti um hjálp,
og einki kom svarið aftur,
uttan afturljóðið av hansara egnu orðum,
hansara egnu orð í skeljum.
Hevur tú nakrantíð sjálvur rópað,
rópað í mjørkavanda um hjálp?
Hoyrdi tú tá einki uttan tíni egnu orð
afturvend í oyra broytt og brotin,
so kennir eisini tú óttan, hin ræðuliga óttan.
Tað kemur ein skýming.
Tað kemur ein skýming, tá vit verða stødd,
eina ferð verða vit øll somul stødd
í brotinum uttast við strendur,
har undurið hendur,
vit hóma eitt vet av tí havmiklu rødd,
sum í og um okkum stendur.
Og vit, sum í heiminum saknaðu heild,
tá kámt skulu gruna, hvør stórfingin heild
er ódnin á lívsins vegi,
at tað sum ber gleði,
er vesalur lutur og lítilsverd deild
mót heimsins oyðandi megi.
Men eiga vit gávu at óttast sum børn,
við trásjúkum sinni at harmast sum børn,
at leingjast móti stjørnunum bjørtum,
í náttmyrkrinum svørtum
skal dunandi rísa ein sútborin ódn
av songi í okkara hjørtum.
OMR

robotstxt: allowed

filter: keep


text:
Fundarfrásagnir 2009/10
Frásøgn frá skúlastýrisfundi í Sankta Frans skúla skúlaárið 2009/10
Mikudagin 2. sep. 2009 kl. 17.00 – 18.00
Á fundi vóru: Frank Jacobsen, Annika Krosstein, Jan Christiansen, Torkil Dahl og Selmar Jacobsen.
Levi Mørk og Óluva Zachariasen høvdu forfall.
Fundarskrá:
1. Fundarbókin
2. Kunning
3. Fundur við samstarvsfólk skúlans
4. Ymiskt
Ad. 1 Fundarbókin
Fundarbókin var lisin og góðkend
Ad. 2. Kunning:
Selmar kunnaði frá fundi 22. juni í ár um skúlabyggingina.
Býráðsformaðurin, sum var við á fundinum, greiddi frá, at útlitini at fáa fígging til vega vóru ikki góð í løtuni, men hann vildi royna at loysa málið.
Skúlin fer aftur í ár at luttaka í First Lego League kappingini við tveimum bólkum.
Skúlin skipar í september mánað fyri rørsludøgum. Meira kunning um hetta er á heimasíðu skúlans.
Lærarar skúlans hava fingið farteldur. Í løtuni verður arbeiðsrúm gjørt til lærarar. Arbeiðsrúmið kann væntandi takast í nýtslu eftir heystferiuna.
Ad. 3 Fundur við lærarar
Skúlastýrið hevur fund við lærarar skúlans 30. september kl. 19.00. Formaðurin ger skránna, sum skúlastjórin kunnar lærararnar um á lærarastovuni og á ráðstevnuni.
Ad. 4. Ymiskt
Skúlastýrið sendir skriv til Býráðið um skúlabyggingina.
Fundurin lokin kl. 18.00
Frank Jacobsen Annika Krosstein Torkil Dahl
Jan Christiansen Selmar Jacobsen
Frásøgn frá skúlastýrisfundi í Sankta Frans skúla skúlaárið 2009/10
Mikudagin 4. nov 2009 kl. 17.00 – 18.30
Á fundi vóru: Frank Jacobsen, Óluva Zachariasen, Annika Krosstein, Jan Christiansen, Levi Mørk, Torkil Dahl og Selmar Jacobsen
Fundarskrá:
1. Fundarbókin
2. Kunning
3. Fundur við lærarar skúlans
4. Ymiskt
Ad. 1 Fundarbókin
Fundarbókin varð lisin og góðkend
Ad. 2 Kunning:
• Selmar kunnaði um skriv frá Heðin Mortensen um skúlabyggingina. Býráðsformaðurin sigur, at arbeitt verður við at útvega fígging, so arbeiðið kann byrja í hesun árinum
• Frank hevði ikki fingið svar frá Tórshavnar kommunu um fyrispurningi viðvíkjandi skúlabyggingini.
Formaðurin rykkir eftir svari
Ad. 3 Fundur við lærarar
Skúlastýrið hevði fund við lærarar skúlans 4. nov. kl.19.00. Hesin fundur skuldi vera 30. september, men vegna forfall var fundurin útsettur til í kvøld. Skráin liggur á ráðstevnuni hjá lærarunum.
Ad. 4 Ymiskt
Einki mál undir ymiskum
Fundurin lokin kl. 18.30.
Frank Jacobsen Annika Krosstein Torkil Dahl Jan Christiansen
Óluva Zachariasen Levi Mørk Selmar Jacobsen
Frásøgn frá fundi við samstarvsfólk skúlans Skúlaárið 2009/10
Mikudagin 4. nov. 2009 kl. 19.00 – 21.00
Møtt á fundi: Frank Jacobsen, Annika Krosstein, Óluva Zachariasen, Levi Mørk, Torkil Dahl, Selmar Jacobsen og lærarar skúlans.
Jan Christiansen hevði forfall.
Fundarskrá:
Nýggja skúlastýrið
Hvat skúlastýrið fer at arbeiða við
Viðmerkingar og hugskot frá lærarunum
Ymiskt
Te/kaffi og prát
Formaðurin bjóðaði vælkomin og segði, at hann vónaði, at vit fingu ein góðan fund, har øll kundu koma til orðanna. Síðani greiddi hann frá, hvørji sótu í skúlastýrinum. Skúlastýrið ætlar at gera eina trivnaðarkanning millum lærarar, næmingar og foreldur. Endamálið er at kanna, hvussu trivnaðurin er og um nakað kann gerast betri.
Lærarar tóku sum heild undir við hesum. Eisini var skúlastýrið áhugað í, hvussu vit í Sankta Frans skúla skuldi eftirmeta úrslitið hjá næmingunum, so eftirmetingin tók alt við, bæði fakligar og sosialar førleikar. Lærarar vístu á, at á foreldraviðtaluni fáa foreldur at vita, hvat barnið dugur og hvussu tað er fyri sosialt
Skúlastýrið hevur sum mál at fáa eina fruktskipan í lag. Hetta kann skipast soleiðis, at foreldur hvønn dag geva barninum frukt/grønmeti við í skúla.
Í samstarvinum millum skúla og heim hildu lærarar, at samstarvið var gott. Foreldraráðini í flokkunum skipa fyri einum hugnakvøldi um árið, har øll møtast og hugna sær og fáa eina máltíð. Eisini varð tosað um at “branda” skúlan
At enda takkaði formaðurin fyri góðan fund.
Fundur lokin kl. 21.00
Frank Jacobsen Annika Krosstein Óluva Zachariasen
Levi Mørk Torkil Dahl Selmar Jacobsen
Frásøgn frá skúlastýrisfundi í Sankta Frans skúla skúlaárið 2009/10
Hósdagin 10. des. 2009 kl. 18.00 – 18.40
Á fundi vóru: Frank Jacobsen, Jan Christiansen, Torkil Dahl og Selmar Jacobsen.
Levi Mørk, Annika Krosstein og Óluva Zachariasen høvdu forfall.
Fundarskrá:
1. Fundarbókin
2. Kunning
3. Fundir komandi ár
4. Ymiskt
Ad. 1 Fundarbókin
Fundarbókin varð lisin og góðkend
Ad. 2. Kunning:
Selmar kunnaði um jólahaldið í skúlannum.
Ad. 3 Áseta komandi fundir
Skúlastýrið ásetti hesar fundir: 20. januar, 24. februar, 24. mars og 21. apríl.
Fundirnir byrja kl. 17.00
Ad. 4. Ymiskt
Formaðurin skrivar bræv til foreldur um fruktskipan.
Formaðurin hevur tosað við skúlastjóran í Norðskála/Oyrar skúla um teirra kanning av, hvussu foreldur vóru nøgd við undirvísingina í ymsum lærugreinum.
Formaðurin kannar víðari, hvussu møgulig kanning verður gjørd og hvat lærarar halda um slíka kanning
Fundurin lokin kl. 18.40
Frank Jacobsen Jan Christiansen Torkil Dahl Selmar Jacobsen
Frásøgn frá skúlastýrisfundi í Sankta Frans skúla skúlaárið 2009/10
Týsdagin 26. januar 2010 kl. 17.00 – 17.55
Á fundi vóru: Frank Jacobsen, Jan Christiansen, Torkil Dahl og Selmar Jacobsen. Levi Mørk, Annika Krosstein og Óluva Zachariasen høvdu forfall.
Fundarskrá:
1. Fundarbókin
2. Kunning
3. Skriv frá Mentamálaráðnum um broytingar í fólkaskúlalógini
4. Fundur við foreldur
5. Ymiskt
Ad. 1 Fundarbókin
Fundarbókin varð lisin og góðkend
Ad. 2. Kunning:
Selmar kunnaði um,
at lesiátak er frá 1. - 19. februar
at føroyskur dansur er frá 1 - 12. februar
at loppumarknaður fyri Haiti gav yvir kr. 14.000
Evnisviku, sum var í viku 2
at 10 samvirknar talvur eru bílagdar til skúlan
Frank kunnaði um,
at skriv er komið frá Tórshavnar kommunu, har sagt verður, at miðað verður eftir, at arbeiðið at byggja smábarnaskúlan til Sankta Frans skúla verður klárt at bjóða út fyri summarfrítíðina
Ad. 3. Skriv frá MMR um broytingar í fólkaskúlalógini
Skúlastýrið viðgjørdi skrivið um broytingar í fólkaskúlalógini og samdist um, at formaðurin samanfataði sjónarmiðini og sendi skriv til Mentamálaráðið.
Ad. 4. Fundur við foreldur.
Málið útsett til næsta fund
Ad. 5. Ymiskt
Formaðurin harmast um vánaligu uppmøtingina til skúlastýrisfundir.
Annika Krosstein boðar frá, at hon av persónligum orsøkum tekur seg úr skúlastýrinum. Næstvald á listanum, Christina Nolsøe, kemur í hennara stað.
Fundurin lokin kl. 17.55
Frank Jacobsen Jan Christiansen Torkil Dahl Selmar Jacobsen


text:
Fyrsta Sálarheilsuvirðislønin verður handað á Altjóða Sálarheilsudegnum 10. oktober 2017
Fyri fyrstu ferð verður virðisløn handað einstaklingi ella felagi, sum hava gjørt arbeiði ella tiltøk, sum eru við til at varpa ljós á sálarheilsu, er sálarheilsu fremjandi ella bøtir um korini hjá fólki við sálarsjúku og/ella avvarðandi teirra.
Stórt arbeiði verður gjørt kring landið á hesum økinum hvønn dag, men vit hoyra tíanverri sjálvdan tær góðu søgurnar. Nógv fólk gera hvønn dag eitt stórt íkast, sum hevur uppiborðið at blíva heiðrað. Tí fer Sinnisbati fyri fyrstu ferð at handa ársins Sálarheilsuvirðisløn.
Øll kunnu tilnevna, hvør skal hava Sálarheilsuvirðislønina. Ein dómsnevnd ger síðani av, hvør skal hava heiðurin av at fáa fyrstu Sálarheilsuvirðislønina, út frá innkomnu uppskotunum.
Virðislønin verður handað á Altjóða Sálarheilsudegnum, sum í ár verður hildin í Østrøm í Tórshavn tann 10. oktober 2017.
Uppskot kunnu sendast Sinnisbata á sinnisbati@sinnisbati.fo í seinasta lagi mikudagin 1. oktober.


text:
Føroyska landsliðið hevur havt sína seinastu venjing undan dystinum ímóti Portugal, sum verður hósdagin klokkan 19:45. Fyrireikingarnar hava gingið væl, og nú verður bara bíðað eftir sjálvum dystinum ímóti europameistarunum.
Undan seinastu venjingina fekk FSF Varpið orðið á hjálparvenjaran, Jóannes Jakobsen, og hann gleðir seg til dystin, sum uttan iva verður ein stór avbjóðing fyri okkara menn.
Video: Meðan landsliðsspælararnir løgdu seinastu hond á fyrireikingarnar ímóti Portugal, fekk FSF Varpið orðið á hjálparvenjaran, Jóannes Jakobsen.


text:
Venus
Venus er ein gongustjørna og er tann sum er tattast jørðini. Hon eitur eftir rómversku gróðrargudinnuni. Gomlu føroyingarnir róptu Venus Stakkalastjørnuna. Venus er á stødd við jørðina og verður tí nevnd tvillinga systir okkara. Venus hevur luft sum á jørðini, men luftin er eitrandi. "So tekkilig og eygagóð sum Venus vøn og skar" skrivaði Poul F Joensen á sinni um gongustjørnuna Venus, og tað er heldur ikki so løgið. Venus er bjartasti himmalknøttur, tá ið Sólin og Mánin ikki verða tikin við. Venus sæst best í januar og februar, og stendur hon lágt á himli. Venus er onnur gongustjørnan frá sólini. Til støddar er hon sum jørðin. Ýtan er sum oyðimørk full í klettum. Størsta vinkulfrástøðan frá sólini er 47°. Av hesum verður hon eisini nevnd "morgunstjørna" ella "kvøldstjørna". Í góðum líkindum er Venus sera bjørt. Av øllum himmalknøttum eru bara sólin og mánin bjartari. Í lítlum kikara sæst, at hon hevur kvartalaskifti, tendring og fylling, eins og mánin. Venus er væl bjálvað í tjúkt lofthav, mest av kollvísúrni (90 %). Av hesum stendst vakstrarhúsárin, sum tryggjar javnan hita á ýtuni. Rúmdarfør hava mált 475 °C á Venus - so har gløða klettarnir í náttarmyrkrinum - og trýstið er heilar 90 atm. Í lofthavinum eru eisini saltsýra, svávulsýra og flusssýra. Skýferðin á Venus er so tjúkk, at ýtan sæst ikki í kikarn, men við radarakanningum av jørðini er staðfest, at Venus hevur øvugan snúning. Tí gongur sólin á Venus eystureftir á luftini, og ikki sum hjá okkum, vestureftir. Um Venus melur eingin máni.
Hagtøl[rætta | rætta wikitekst]
- Diametur í mun til Jørðina: 0,95
- Massi í mun til Jørðina: 0,82
- Rúmd í mun til Jørðina: 0,86
- Massafylla í mun til vatn: 5,20
- Tyngdarakseleratión í mun til Jørðina: 0,91
- Mánar: 0
- Miðal-temperaturur: 464 °C
- max støddarflokking: - 4,7


text:
Tað er so stilt í nátt. Úr vindeyganum síggi eg reyða skeltið á endastatiónini. Blunkljósini á gula bussinum, sum steðgar, setir eina kvinnu av á torginum. Smáu perurnar á nakna trænum. Súkklulyktir blinka á tveimum súkklum, sum spakuliga fara framvið høga, boygda hotelbygninginum. Hoyri ljódligar røddir inn gjøgnum altíð opna vindeygað. Hoyri kvik fet eftir turrum, sløttum, breiðkaðum vegum, har dreymarnir og lívini liggja í dvala. Hárið er turt. Appilsinin er flust. Orðini standa føst í hálsinum sum naglarnir í komandi endanum. (Møðist) Guð við edd tendrar ljóðið frá fremmandleikanum fjøllini, dalarnir, vøtnini, áirnar, klettarnir, høvini, gjáirnar, urðirnar senda ígjøgnum íbornu útvørpini. Tendrar skilnaðin frá upprunanum. Tendrar teskini frá tí ótamda. Tendrar tvíningin. Tendrar vitloysið á ranguni. Gjøgnum kilometurlongu káplarnar, grivnir undir stórbýnum, stoytir hann litrar av tráan, blandaðum við morgunsamrøðum, á gáttini til morgunin. Gjøgnum veggirnar vaksa greinar við tungum, søtum fruktum, sum uttan mótstøðu detta tungar í lógvarnar. Móti múrinum standa menn á rað við rygginum til ómøguliga gerandisdagin. Yvir trøunum sveima bláar ballónir við pappírstunnum skjøldri. Gjøgnum vindeygað síggi eg eina lagnu, tvær lagnur, tríggjar lagnur, fýra lagnur, fimm lagnur endurtaka brotsgerðirnar frá í gjár. Hyacintinar í vindeygakarminum standa í fullum blóma.
(SK)


text:
Ferðast nú – gjald seinni!
Nú bjóðar 62°N saman við Betri Banka eina spildurnýggja ferðafígging – Snarlán
Eldur í hjá Bakkafrost
Í morgun bleiv ringt eftir sløkkiliðsbili at koma og sløkkja ein eld, ið var kyknaður á virkinum hjá Bakkafrost á Glyvrum
Á flog við sólsmakki og tokka og tykki
Sprotin fer hóskvøldið 18. januar á flog aftur við vælumtókta tiltakinum Orð og tónar á Reinsarínum
Samhugaverkfallið mánadagin avlýst
24 tíma samhugaverkfallið, sum 21 fakfeløg á arbeiðsmarknaðinum høvdu boðað frá, er avlýst


text:
HR-Forum: Psykodynamikk á arbeiðsplássinum
30. Mai 2016
26. mai hevði Herluf Sørensen fyrilestur fyri HR-foruminum í Gallup undir heitinum "Psykodynamikk á arbeiðsplássinum." Herluf Sørensen er organisatiónsráðgevi innan organisatiónssálarfrøði og executive coach. Herluf...
les meir
Veljarakanning í apríl
28. Apr 2016
Gallup Føroyar hevur gjørt veljarakanning vegna Miðlahúsið og Kringvarp Føroya í døgunum 16.-19. apríl 2016. 527 tilvildarliga útvald fólk kring landið eru spurd. Kanningin er...
les meir
Vísitalið minkað úr 23 til 20 stig síðan juni 16
16. Feb 2016
Hagstovan hevur 15. februar 2016 kunngjørt nýggjastu konjunkturkanningina, sum Gallup Føroyar ger vegna Hagstovuna. Úrslitini úr seinastu konjunkturkanningini eru tøk í hagtalsgrunninum. Yvirskipaða vísitalið, ið...
les meir
FarGen fær góða undirtøku millum fólk
21. Jan 2016
83 % av føroyingum taka undir við FarGen-verkætlanini, sum snýr seg um at lesa arvastreingirnar (genomini) hjá øllum føroyingum, sum vilja tað. Tað vísir...
les meir
Gott nýggjár til tykkum, sum svara
11. Jan 2016
Vit á Gallup Føroyar ynskja Føroya fólki eitt gott nýggjár við tøkk fyri farna árið. Tøkk fyri, at tit taka av møguleikunum at koma...
les meir
Gott nýggjár til kundar okkara
11. Jan 2016
Vit á Gallup Føroyum ynskja kundum okkara eitt gott nýggjár við takk fyri gott samstarv í farna árinum. Vit gleða okkum til eitt nýtt ár...
les meir
M-Torgið, 19. nov: Tilflytarar - ein nýggjur brúkarabólkur
18. Nov 2015
19. november kl. 13.00-15.00 verður M-Torgið i hølunum hjá Gallup Føroyum í Tvørgøtu 13. Felagið føroysk marknaðarfólk hevur bjóðað David Im, integratiónssamskipari á Útlendingastovuni at...
les meir
HR-Forum: Mentan - ein sosiologisk áskoðan...
11. Nov 2015
Gallup Føroyar skipar fyri HR-forum í hølunum hjá Gallup Føroyum, 12. november kl. 13 -15.30, tá Marianna Andreassen frá MEA Consult fer at halda fyrilestur...


text:
Sankta Frans skúli søkir eftir einum námsfrøðiligum stuðli til tíðaravmarkað starv at byrja 01/02 2018 og endar 30/06-2018. Starvið er 30 tímar um vikuna, setanarbrøkurin er 0,675.
Umsøkjarar við viðkomandi útbúgving/royndum hava fyrimun. Um ikki námsfrøðingar søkja starvið, verða hjálparfólk sett í staðin.
Sankta Frans skúli er ein tvísporaður skúli við forskúla til og við 7. flokk.
Í skúlanum arbeiða 30 lærarar og 2 námsfrøðingar.
Skúlin liggur mitt í høvuðsstaðnum, og eru allir hugsandi hentleikar beint við skúlan. Harafturat er viðarlundin okkara næsti granni, og her eru sanniliga nógvir møguleikar til at ríka um dagin hjá næmingunum.
Um starvið:
Stuðlarnir arbeiða í einum stuðulstoymi. Toymið samstarvar við Førleikastovuna, leiðsluna og flokslærararnar hjá teimum næmingunum, ið hava brúk fyri stuðli.
Stuðlarnir koma at skipa verkstøð við fakligum og kreativum innihaldi. Harafturat koma stuðlarnir at arbeiða úti í flokkunum við einstøkum næmingum.
Tey, ið sett verða, skulu:
· Duga væl at samstarva, vera fyrikomandi og sýna jaligan hugburð mótvegis næmingunum.
· Verða fús at taka á seg tær uppgávur, sum eru í skúlanum.
· Vera stundislig og nærløgd.
Lønar- og setanartreytir
· Stuðulsstørvini verða lønt eftir sáttmála millum Føroya Pedagogfelag og Fíggjarmálaráðið.
Umsóknir
Umsóknir við avriti av prógvi, c.v. og møguligum viðmæli skulu vera skúlaleiðaranum í hendi í seinasta lagi mikudagin 24. januar 2017 kl. 12.00.
Sankta Frans skúli
Varðagøta 10
FO-100 Tórshavn
www.sfs.fo
Nærri fæst at vita um størvini hjá Jóhan M. Stenberg, varaskúlastjóra, á telefon 282533


text:
Tað verður eftir øllum at døma eitt soltið ár á Bermuda, nú starvsnevndin boðar frá, at føroyskir svimjarar ikki fara at luttaka á leikunum. Teir føroysku svimjararnir hava verið garantar fyri topp plaseringum á Rhodos, Álandi og Isle of Wight.
Føroyskir svimjarar hava í 2007 og 2009 vunnið í hylinum á Oyggjaleikum. Í fjør kundu svimjararnir kalla seg fyri moralskar vinnarar, tí hóast Guernsey vann á okkum við fleiri bronsumerkjum, so hølvaði unga liðið úr Føroyum øll av í 8×50 frí. Eisini var tann føroyski hópurin minni enn teir hjá Guernsey, Jersey, Isle of Wight og Gibraltar.
Tey frálíku úrslitini í hylinum hava syrgt fyri, at Føroyar samlað gjørdust nr 3 á Rhodos, nr 1 í Álandi og nr 4 á Isle of Wight. Hevði svimjing ikki verið á skránni á Rhodos, Álandi og Isle Wight, so hevði Føroyar ligið 6-7 pláss longur niðri. Tað ljóðar kanska ikki av nógvum, men her skulu vit minnast til, at stórur munur er á heiðursmerkjatalinum hjá topp 5 tjóðunum í mun til niðara helvt av topp 10.
Meira enn onnurhvør føroysk medalja er vunnin í hylinum hesi árini. Og gongdin hevur verið, at lutfallið hjá svimjarum er vorðið størri ár um ár. Tað vil siga, at góð úrslit hjá føroyingum eru vorðin meira og meira treytað av svimjingini. Hyggja vit at gull heiðursmerkjunum, sum hava størsta týdning fyri endaligu støðuna, so áttu svimjararnir 63% og 62% av føroysku gull heiðursmerkjunum á Rhodos og Álandi, meðan á Isle of Wight var hetta lutfallið økt til 75%. Altso 3 av 4 gull komu úr hylinum.
Samanborið við aðrar tjóðir, sum standa seg væl á Oyggjaleikum, so sum Jersey (vinnari á Rhodos) og Guernsey (vinnari á Isle of Wight), so eru føroyingar nógv meira tengdir at succes í hylinum. Gull lutfallið úr hylinum hjá Jersey hevur verið 30%, 38% og 13% fyri 2007, 2009 og 2011. Hjá Guernsey eru tølini 17%, 33% og 38%. Vanliga krevur tað eitt sterkt svimjilið fyri at vera í topp 5. Tó, Rhodos megnaði á heimabana í 2007 at gerast nr 2 uttan eina einastu svimjimedalju.
Gamaní, nógv heiðursmerkir eru at vinna í hylinum, men tey skulu eisini vinnast, sum Hilmar Jan segði í Rás2. Og helst skal metallið verða av gulli.


text:
Ársaðalfundur varð hildin í Svimjisambandinum leygardagin 25. oktober. Á skránni vóru lógarbroytingar, og avgjørdi aðalfundurin, at frameftir verður ársaðalfundurin hildin í mai í staðin fyri oktober, í hesum sambandi er roknskaparárið broytt til kalendaraárið. Talið av starvsnevndarlimum er hækkað frá 3 til 5 Formaðurin seinastu fýra árini, Palli Ziskason, hevði boðað frá at hann ikki tók við afturvali, í hansara stað var Jon Hestoy valdur. Tveir nýggjur limir vóru valdir, Andrea Eldevig og Palli Eysturberg. Um hesi trý eru Jórun Eið og Maud Poulsen í starvsnevndini. Øll 7 svimjifeløgini vóru umboðaði á fundin og lívligt orðaskifti var um svimjiviðurskifti.
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð


text:
Soljóðandi skriv varð sent formonnum og venjarum í føroysku svimjifeløgum í gjárkvøldið:
Góðu tit formenn og venjarar í føroysku svimjifeløgunum
Viðfest er skriv um broyttar kravtíðir til Oyggjaleikir 2015. Hetta er gjørt eftir áheitan frá serliga høvuðsvenjarum, og vil eg í hesum sambandi takka Petur Heðini fyri uppskot til broyttu kravtíðir.
Viðvíkjandi EJM í Baku, so hava vit fingið munnliga og í prinsipinnum eisini skrivliga váttan frá EOC umvegis ÍSF, at Føroyar sleppa at luttaka undir EOC-flaggi. Tað vil siga undir olympisku ringunum.
Vit bíða tó enn eftir skrivligu innbjóðingini, og harvið hurðini til at kunna byrja veruligu fyrireikingina til luttøku har.
Tað er ÍSF og her serliga ÍSF-forsetin sum hevur loyst knútin so at vit kunnu luttaka, og tað eru eisini tey sum taka sær av at fáa loyst upp fyri hesum síðsta.
Við svimjikvøðu
vegna starvsnevnd SSF
Rókur


text:
Tíðindi: Vinnutíðindi
-
Elektron tekur kappingina upp við danska Nets
Føroyska tøknifyritøkan Elektron tekur nú av álvara kappingina upp við danska felagið Nets, sum...
- 03/10/16
-
Pláss fyri nógvum ferðafólki afturat í Føroyum
Í sambandi við tíðindaflutningin, sum hevur verið seinastu tíðina, verður róð framundir, at ferðafólkatalið...
- 19/09/16
-
Spennandi fyrilestrar á vinnudegnum 2016
Møguleiki verður fyri at hoyra fýra áhugaverdar fyrilestrar í Norðurlandahúsinum hin 30. september. ...
- 12/09/16
-
Bakkafrost heldur rimmarfast í góðu gongdini
Úrslitið hjá Bakkafrost samtakinum fyri fyrra hálvár 2016 var 437 milliónir krónur eftir skatt...
- 23/08/16
-
Gipsplátur eru fullar av blámusoppi
Gipsplátur eru allar fullar av blámusoppi. Hetta vísir ein kanning, sum Danmarks Tekniske Universitet...
- 25/05/16
-
Sterkan og sunnan útlánsvøkstur hóast grótharða kapping
Enn einaferð hevur tað eydnast Suðuroyar Sparikassa at fáa vøkstur í útlánini. Vøksturin er...
- 04/04/16
-
Nú fara kekkar endaliga í søguna
Nýtslan av kekkum hevur seinastu mongu árini verið fallandi, og er nú vorðin lítil...
- 31/03/16
-
Luna setur met, laksurin gongur nú minni enn eitt ár í sjónum
Altjóða føroyska alifyritøkan Luna í Sørvági hevur sett met við nýggja hátti sínum at...
- 19/03/16
-
Bretar fáa nú lægri partafelagsskatt enn Føroyar
Bretar leggja nú trýst á og fáa lægri partafelagsskatt. Partafelagsskatturin í Bretlandi er í...
- 18/03/16
-
Hetta hevur ovurstóran týdning fyri Klaksvík
Hetta hevur ovurstóran týdning fyri Klaksvíkina, sigur ein ikki sørt errin borgarstjóri Jógvan Skorheim,...
- 17/03/16
-
Føroysk altjóða fyritøka latin útlendingum
Altjóða føroyska fyritøkan Vónin í Fuglafirði, sum føroyingar hava staðið fyri at bygt upp...
- 16/03/16
-
Føroya størsta vinnuliga íløga í gjørd í Klaksvík
Í hesi vikuni tók nevndin í altjóða alifyritøkuni Bakkafrost endaliga støðu til at byggja...
- 16/03/16
-
Heimsins størsta smoltstøð í Klaksvík
Um tvey ár stendur ein spildurnýggj smoltstøð í grótbrotinum á Strond í Klaksvík, sum...
- 15/03/16
-
Timburhandil við trupulleikum at tjena pengar stovnar føroysk felag
Tað er ein donsk keta við trupulleikum at tjena pengar, sum nú stovnar føroysk...
- 22/02/16
-
Stark sitir á grønlendska byggimarknaðinum
Við seks timburhandlum situr danska felagið Stark tungt á tí grønlendska byggimarknaðinum. Danski timburhandilin...
- 22/02/16
-
Danskur timburhandil til Runavíkar
DT Group í Danmark vil nú sleppa framat á tí føroyska byggimarknaðinum. DT Group,...
- 22/02/16
-
BankNordik flytir størv heim til Føroyar
Í dag fremur BankNordik bygnaðarbroytingar, sum bera við sær, at uppgávur verða miðsavnaðar, og...
- 19/01/16
-
Atlantic Airways og Finnair í nýggjum samstarvi
Finska flogfelagið Finnair og føroyska flogfelagið Atlantic Airways hava gjørt eitt sokallað “interline” samstarv,...
- 19/01/16
-
Avlop á fíggjarlógina eftir átta ár við halli
“Vit kunnu fegnast um, at vit í 2016 fáa avlop aftur á føroysku fíggjarlógina...
- 17/11/15


text:
Skrivað tann .
Í kvøld verður aftur ein áhugaverd sending á Torginum á Rás2 kl. 21.00
Gestur verður Sunneva Hermansen úr Havn. M.a. greiðir hon frá at pápin fór út at sigla beint áðrenn kríggið brast á, og hann var burtur í 5 ár.
Vertur verður Absalon Absalonsen
Skrivað tann .
Skírisdag kl 12:30 Absalon Absalonsen leggur til rættis - Sendingin verður endursend kl. 21.00
Langa fríggjadag kl 12:30 Kári Kjelnæs leggur til rættis - Sendingin verður endursend kl. 21.00
1. Páskadag kl 12:30 Páskasending Absalon Absalonsen og Rodmundur í Liða leggja til rættis - Sendingin verður endur send kl. 21.00
2. Páskadag kl 12:30 sendingin á Torginum frá 19. apríl verður endursend - Kári Kjelnæs leggur til rættis
Skrivað tann .
Í páskavikuni verður møtini soleiðis:
Skírisdag verður onki møti, men
langafríggjadag er møti kl. 18.
Páskadag er morgunmøti kl. 11 og evangeliskt møti kl. 18.
Annan páskadag er onki møti.
Skrivað tann .
Týskvøldið tann 19. apríl kl. 21.00
Fjølbroytt sending úr Klaksvík, Kári Kjelnæs leggur til rættis.


text:
Vetrarjazz í 10 vetrar
22.-28. januar 2018 skipar Havnar Jazzfelag fyri Vetrarjazz fyri 10. ferð. Hetta verður hátíðarhildið við eini sera spennandi skrá av føroyskum og útlendskum jazzi, einum høvuðsnavni, sum fer at blása øll um koll, og einum stórfingnum jazz-maraton endabresti.
Í 7 dagar fara 23 bólkar at spæla 28 konsertir á 9 ymsum spælistøðum: Norðurlandahúsinum, Reinsarínum, Kaffihúsinum, Havnar Kirkju, Sirkus, Perluni, Hvonn, SMS og Blábar.
Niðanfyri er skráin, sum verður í Norðurlandahúsinum. Skráin fyri allan festivalin sæst á facebook.com/havnarjazzfelag/


text:
Vit knógvaðu grannunum í allar fagrasta summarveðrið. Sunnudagin vunnu vit tepurt, men fult uppiborið, 1-0 á grannunum úr B36, og harvið styrktu vit um triðja plássið. Í gjár vóru fleiri nýggjar á liðnum.
Okkara góða gamla Liljan, sum ikki hevur verið so nógv við seinastu dystirnar, var aftur í miðverjuni, sum hon stýrdi serstakliga væl við orðum og gerðum.
Saman við miðverjanum Marjuni og vongbakkunum Leu og Ninnu stóð verjan so mikið stinn, at B36 so at siga ongan veruligan møguleika hevði allan dystin, og Simona í málinum slapp frá at vísa síni stóru kynstur.
Í álopinum hevði Milja fingið nýggjan makkara í ungu evnaríku Juliu Naomi av Tvøroyri, sum fyri fyrstu ferð spældi í bestu deildini. Tær báðar vístu til tíðir góðar taktir í samanspælinum, og báðar høvdu fleiri royndir á málið.
Longu í 7. minutti varð um reppið, at Julia Naomi legði okkum framum. Hon fekk bóltin spældan út í vinstu síðu, har hon sneiddi framvið B36-leikara, og við væl plaseraðnum skoti, ið B36-málverjin einki fekk gjørt, við varð nær við, men bólturin rakti tíverri tvørtræið.
Somuleiðis varð Milja eisini spæld ígjøgnum, men B36-verjan hevði lagt seg eftir at ansa væl eftir, at hon ikki kundi renna frá teimum. Í seinni hálvleiki var leikgondin tann sama, og serliga væl stríddust Jónva og Ása í “maskinrúminum” og so Rebekka og Elin Maria á vongunum.
Nú gekst eisini betri at spæla Milju leysa í eyðkendum stíli, men tíverri rakti hon stongina, ella fór bólturin framvið stongini, tá ið hon kom til skot. Við eitt sindur størri hepni høvdu vit verið á odda longu tíðliga í seinna hálvleiki.
Tá ið seinni hálvleikur fór at líða, og støðan framhaldandi var 0-0, vildi venjarin Allan royna okkurt annað. Inn kom Sara – ið eftir eitt ár á eftirskúla nú aftur spælir við HB. Hon takkaði fyri álitið og gjørdi ikki mætari enn skora siðursmálið, tá ið umleið 10 minuttir vóru eftir.
Vit fáa eitt fríspark nakað inni á B36-hálvuni í høgru síðu, og vit koyra tað mesta av fólkinum fram. Lea verður sett at skjóta, og hon leggur ein góðan bólt við fremru stong, har Sara sníkir seg fram og stútar í málið til stóra frøi fyri okkum og okkara trúgvu áskoðarum.
Hóast 10 minuttir vóru eftir, so megnaði B36 ikki at leggja okkum undir trýst, heldur vóru tað vit, ið vóru nærri við at skora til 2-0.
Samanumtikið var hetta ein góður sigur fyri okkum, og vit vístu sera góðan hugburð og stríðsvilja. Spælið er kanska nakað stirvið eftir steðgin, men hetta hava vit nakrar vikur at betra um til steypafinaluna, ið bíðar okkum um nakrar vikur
Koyr á, HB!!!!
HAGTØLINI
Kvinnur, 12 umfar: sunnudagin 6. august 2017 kl. 18.00 í Gundadali
HB – B36 1-0 (0-0)
1-0 Sara Lamhauge
Gult kort: Marjun undir Kletti
Liðið: Simona Heinsen – Marjun undir Kletti, Julia Naomi Mortensen (Rannvá Mortensen 83), Milja R. Simonsen, Ninna Hansen, Ása á Reynatúgvu (liðsk.), Jónvá Hentze, Lea Hansen, Liljan av Fløtum, Elin Maria Isaksen (Sara Lamhauge 70) og Rebekka Benbakoura
Óbrúktir eykaleikarar: Maria Elsudóttir og Alda av Skarði
Venjari: Allan Dybczak
Hjálparvenjari: Ríkin N. Djurhuus
Dómari: Stephan Petursson
Hjálpardómarar: Jákup L. Stenberg og Heini Viðoy
Myndir: Rakul Hansen


text:
Áki Bertholdsen 01.01.2018 (12:00)
Nú er avgjørt hvør fær teir fyrstu tunlarnar
Løgtingið hevur nú endaliga samtykt, at Landsverk skal skipa eitt sjakk av fólki, sum skulu gera tunlar til ymsar smábygdir. Sostatt skal Landsverk aftur fara at gera tunlar, akkurát sum fyrr. Annars eru allir tunlar í Føroym bjóðaðir út til privatar fyritøkur at gera.
Hetta hevur verið eitt hjartamál hjá Henrikki Old, landsstýrismanni í samferðslumálum, tí hann er sannførdur um, at hetta er einasti møguleiki yvirhøvur hjá ymsum smábygdum at fáa tunnil.
Talan er um tunnil til bygdir sum Fámjins, Dals, Tjørnuvíkar og Gjáar, sum hugsað hevur verið um at nýggja tunlasjakkið skal gera tunlar til. Hetta eru alt bygdir, politikarar hava tosað um at gera tunnil til í ein mansaldur, men hesar bygdirnar verða við sviðusoð hvørja einastu ferð, tí tað endar altíð við, at størri verkætlanir verða tiknar fram um.
Tí setti Henrik Old upp á at Landsverk skuldi skipa eitt sjakk, sum skuldi gera hesar tunlarnar, ein og ein. Ætlanin var at játta átta milliónir til endamálið á fíggjarlógini fyri næsta ár, men tá ið avtornaði varð ein millión tikin av, so nú hevur sjakkið sjey milliónir at arbeiða fyri næsta ár.
Henrik Old sigur, at tað er eyðsæð, at við hesari attanini ber tað ikki til at keypa nakra útgerð og tí verður nú farið undir at leiga útgerð.
Hinvegin hevur hann ongantíð viljað sagt, hvørjari raðfylgju, hann kundi hugsað sær, at tunlarnir vórðu gjørdir, tí hann helt, at tað fór bara at grugga málið og at enda við eini orrustu, sum kundi sett alla verkætlanina í vanda.
Men nú hevur Fíggjarnevndin hjá Løgtinginum tikið ein part av avgerðini fyri landsstýrismannin. Sum vit lósu í morgun, er ætlanin, at tann eini av hesum tunlum, Fámjinstunnilin, skal bjóðast út saman við nýggja Hvalbiartunlinum, og hann verður so ein tann allarfyrsti, sum verður gjørdur.
Men annars sigur Fíggjarnevndin, at semja er um, at fyrsti tunnilin, hetta nýggja tunlasjakkið fer undir, er tunnilin til Dals. Tann tunnilin verður mettur at vera serliga átrokandi at gera, tí vegurin, sum nú er til Dals, verður mangan nevndur vandamiklasti bygdarvegur í landinum.
Fíggjarnevndin er esini samd um, at annar tunnilin, sjakkið skal undir, er tunnilin til Tjørnuvíkar, har vegurin eisini er sera vandamikil, tí tað leypir so ofta á hann.
Sostatt er greitt, at tað serliga eru tunnilin til Fámjins, til Dals, og til Tjørnuvíkar, sum verða gjørdir fyrst, og so verður tunnilin til Gjáar gjørdur seinast.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gerst mediator
Intensivt skeið í mediatión, konfliktmekling
Ósemja ger samtalu trupla. Íblandaðar kenslur, vaksandi misálit, mistulkingar og óheppið tosingarlag, fastlæsa støðuna, so ilt er at halda áfram at tosa. Um partarnir framhaldandi skulu samstarva ella hava samband, er ein loysn neyðug. Mediatión er eitt sera gott val til konfliktloysn!
Mediatión er samtala /dialogur millum ósamdar partar, skipað undir leiðslu av mediator, sum leiðir samtaluna so, at partarnir fáa høvi sjálvir at loysa ósemjuna og hygga frameftir.
Meklarin eigur ikki lut í konfliktini, hevur kunnleika til konflikthandfaring, høvdið er kalt, og høvið at stýra samskiftinum er tí serstakt.
Útbúgvingin styrkir samstundis tín egna førleika at samráðast og avlesa konfliktstøður.
Teoretiska undirvísingin fevnir um:
- Konflikt fatan. Ymiskar konfliktloysnir. Egnan leiklut í konflikt. Konfliktmynstur.
- Konfliktupptrapping og -avspenning.
- Evnini at lurta og tosingarlag.
- Dialogur og samráðing. Hvørjar fellur eru - hvat er ikki dialogur
- Hvussu kann leiðarin nýta mediatión og mediatiónsamboðini
- Mediatión innan ymisk øki
- Hví mediatión virkar og hvørjar treytirnar eru fyri mediatión.
- Hvørji sereyðkennini eru við mediatión.
- Nágreinilig gjøgnumgongd av mediatiónsstigunum.
- Leikluturin hjá pørtunum og meklara.
- Førleikakrøv til meklaran.
- Etiskar reglur.
Málbólkur:
Einhvør, sum hevur tørv á betri kunnleika at handfara konfliktstøður, at tosa, lurta og samráðast og sum hevur ábyrgdina av at handfara tvístøður millum fólk á skilagóðan hátt.
Umframt at fáa førleikan at virka beinleiðis sum mediator, triðjipersónur í eini konflikt, fæst grundleggjandi innlit í, hvussu ein við egnum atburði og málburði ávirkar eina tvístøðu. Undirvísingin mennir eisini eins egnu evnir at samráðast konstruktiv.
Dømi um málbólkar:
- Fólk í leiðslustørvum, privat og alment
- Privata vinnan sínámillum
- Fjølmiðlafólk
- Skúlaverkið (skúlamekling, happing, samstarv við foreldur o.a.)
- Løgreglan (samskifti við og millum gerningspersón og offtur)
- Advokatar og dómarar
- Fakfelagsumboð, álitisfólk
- Barnavernd (samskifti við foreldur, børn, avvarðandi, fosturforeldur)
- Kommunur og land - samskifti við borgaran
- Politikkarar
Skeiðið er hesar dagar:
Viku 40:
04. okt. 2011 (týsdag.) : kl. 13.00 - 16.00
Teorisk kunning um konfliktfatan, konfliktmynstur og konflikthandfaringarhættir. Lesast skal tilfar til henda teoretiska partin.
07. okt. 2011 (fríggj.d..) : kl. 13.00 -16.00
Atburður, tosingarlag og hegni at handfara konfliktstøður.
Hvat er konfliktmekling. Hvat eyðkennir hesa og hvussu kann hon nýtast.
Vika 42:
18. okt. 2011 (týsdag) : kl. 13.00 - 16.00
Video, rolluspæl og teori
21. okt. 2011 (fríggj.d. ) : kl. 13.00 - 16.00
Fortreytirnar fyri dialogi og krøvini til meklaran. Etiskar reglur.
Vika 43:
26. okt. 2011 (mikud.) : kl. 8.30 -12.00 og 13.00 -16.00
Rolluspøl, teori og etiskar reglur
27. okt. 2011 (hósd.) : kl. 8.30 -12.00 og 13.00 - 16.00
Rolluspøl og teori og etiskar reglur
28. okt. 2011 (fríggj.d.) : kl. 8.30 -12.00 og 13.00 - 16.00
Rolluspæl, mediatiónshættir, mediatión innan ymisk øki, teori og video
Avmarkað luttøka:
Til tess at luttakararnir skulu fáa høvi veruliga at royna seg sum meklarar, er luttøkan avmarkað til 10 persónar.
Kostnaðurin:
Pr. persón kr. 10.800 + mvg - ella kr. 13.500,- við mvg. Matur á middegi er íroknaður teir 3 dagarnar, rolluspølini eru. Aftrat kemur kostnaður fyri keyp av 2 bókum, uml. kr. 500,- . Annað tilfar er íroknað skeiðsgjaldinum. Skeiðsprógv verður latið.
Skeiðið og kostnaður eru treytað av nóg stórari luttøku.
Tilmelding: hjá Turið Debes Hentze, tdh@hentze.fo
Undirvísari:
Turið Debes Hentze, advokat og mediator, m.m.c.r.


text:
Orð: Matthias Jochumsson
Týtt: Petur Jacob Sigvardsen
Viðmerking: Týddur í 2003.
Legg tú á dýpið eftir Jesu orði,
og grem teg ei, um lítið berst á borðið,
og mong ein veiðiferð tær gjørdist vond.
Bert trúgv og treyst og dugur ei teg svíkur,
so gloym tó ei, at Harri tín er ríkur
og mild hans hond.
Legg út á dýpið, tá ið Kristus kallar,
teg darva læt ei holdsins girndir allar,
men gakk í fótasporum loysnarans,
og lat ei kross og kvalir tykkum skilja,
men kappast um at stunda á Guds vilja
við lýdni hans.
Legg út á dýpið, tú, ið enn ert ungur,
og óttast ei, um róður tín gerst tungur,
men set tær snimma hátt títt mál og mið.
Lat Guds orð vera ýti títt í stavni
og stýr tú síðan fram í Jesu navni
mót himna lið.
Legg út á dýpið, tú, sum troyttur lendir
í tungum róðri her við heimsins strendur.
Hav Jesus við á tíni ferð um borð,
tá slætna skal títt skeið á síðsta sinni,
tí sálarognir tær skal goyma inni
Guds halga orð.
Legg út á dýpið, o, tú sál mín móða,
á landið legg tú alt, ið tær man hóva,
tað svíkur teg, o, sí, tín fongur fórst.
Á dýpið út, tað kvøldar, Jesus kallar,
tí strika vil nú syndir tínar allar
Guds mikla ást.


text:
Leygarmorgunin kl. 11.00 verður ein av elstu kappingum í Føroyum,Runt Agnið, runnin, og er hetta samstundis byrjunnarskotið til Betri Vetrarkappingina 2017-18. Roysnið, sum skipar fyri kappingini boðar frá, at stórt sæð alt er sum tað plagar at vera. Í Roysninum undirstrika tey, at øll eru hjartaliga vælkomina at luttaka. Eisini um man ikki ætlar at renna í Vetrarkappingini annars, og eisini um man ikki er limur í einum felagi.
– Møtt verður í Tofta Skúla, har bringutøl kunnu heintast og tilmeldingar gerast frá kl. 10.00-10.45.
– Umklæðing og brúsur eru í Tofta Skúla.
– Eftir renningina verður heiðursmerkjahandan og ein góður kaffimuður við onkrum afturvið.
– Tilmelding á staðnum frá kl. 10.00 men helst on-line her – (gjalding bert við visadankorti)
– Kostnaður 50 kr. fyri vaksin og 30 kr. fyri børn
Tað verður kappast í hesum bólkum:
-Kvinnur / menn opin bólkur (f. -2001)
-Kvinnur veteranar / Menn Veteranar (f. 1963-1972)
-Kvinnur/Menn Superveteranar (f. 1953-1962 )
-Kvinnur/Menn Ultraveteranar (f. 1952 ella fyrr) (Talan verður um eitt royndár fyri hendan aldursbólkin)
-Kvinnuunglingar / Mansunglingar (f. 1997-2001)
-Gentur / Dreingir (f. 2002-2006)
Tey vaksnu og unglingar renna góðar 10 km (runt Agnið) og børnini renna 5 km.
Gevið gætur – nýtt!
Sum nakað nýtt fara gentur og dreingir at byrja 20 minuttir eftir at startskotið er latið av. Tey eru ofta fá, og tá tey spjaðast, renna tey ofta sera einsamøll. Nú byrja tey, tá fleiri av teimum vaksnu eru nær við startin hjá børnunum, og tí kunnu tey nú royna seg móti teimum vaksnu, heldur enn at renna í einsemi. Fyriskipanarliga verður hetta eisini ein fyrimunur.
Nýtt er eisini, at nýggjur veteranbólkur er við. Hetta er eitt royndarár við sonevndum ultraveteranum, sum eru yvir 65 ár. Vónandi verða fleiri úr eldra partinum við her.
Roysnið og FÍF vóna at síggja so mong sum gjørligt á Toftum leygardagin. Hann lovar gott veður, tað verður so stak hugnaligt.
Síggjast á Toftum!
Nýggju bringutølini, sum Gutti hegnisliga hevur tilevnað, eru klár til veturin


text:
Eg geri tað. Tú gert tað. Øll taka selfies. Summi oftari enn onnur. Og nú verður granskað í hesum als ikki nýggja fyribrigdinum.
Røddin_X brúkar vísind og vitan til at viðgera ymisk evni. Nú lata vit okkum í vísindaligu brillurnar og granska: Selfies!
Tá vit taka selfies, kunnu tað vera ørkymlandi nógvir møguleikar at velja í. Av góðum grundum, tí hvør vinkul vísir ymiskar síður av okkum. Tað vilja granskarar á Universitetinum í Bramberg, Týsklandi, í øllum førum vera við. Vit kunnu simputhen stýra ta fatanina, sum onnur fólk fáa av okkum alt eftir, um vit taka frá høgru ella vinstru síðu.
Hvat kunnu vinklar siga um tína persónligheit?
Kanningin varð gjørd soleiðis, at nakrar selfies vórðu vístar fyri fólkum, sum síðani blivu spurd, hvørja fatan tey fingu av fólkunum á myndunum.
Eitt úrslit, granskararnir komu fram til, var, at kvinnur síggja meira intelligentar út, um myndin verður tikin frá høgru við einum vinkli uppá 30°. Hjá monnum var hesin sami vinkulin við til at gera, at teir sóu meira sympatiskir út.
Eitt annað, sum tey funnu fram til, og sum eisini er stuðlað av nógvum øðrum kanningum, er, at vinstra síðan av andlitinum er meira eiggilig hjá bæði konufólkum og mannfólkum (tvs. tú skalt taka mynd av tíni vinstru síðu, tá tú tekur mynd til Tinder).
Tað vísti seg eisini, at ein hægri vinkul eisini økir um, hvussu lekkur persónurin á myndini tekur seg út.
Semja frá gomlum meistarum
Stuttligt nokk tykist vinstra síðan av andlitinum ikki einans vakrari, tá vit tosa um selfies. Ein stórur partur av gomlum málningum, málaðir av kendum listafólkum, vísa eisini vinstru síðu av andlitinum oftari enn høgru . Ímillum hesar eru myndir sum Mona Lisa, Gentan við Perlu Oyralokkinum og Føðslan av Venus.
Hóast tey gomlu listafólkini tykjast hava dámað vinstru síðu betur, so er ein størri partur av sjálvsmyndunum, sum tey málaðu, av høgru síðu.
Hetta samsvarar ikki við hini úrslitini, og man skuldi trúð, at listafólk, sum brúka so nógva tíð uppá eina mynd, høvdu valt vinstru síðu. Ymsar orsøkir kunnu vera til tess, so sum stílur, og nær málningurin er frá, men serliga er ein møgulig frágreiðing, sum tykist vera tann mest sannlíka; tá ið listafólk gjørdu sjálvsmyndir, noyddust tey at brúka eitt spegl, og heldur enn at snara myndini við aftur, kopieraðu tey spegilsmyndina beint á løriftið.
Um so var, undirstuðla gamlar sjálvsmyndir eisini teoriina um, at tann vakrasta síðan at taka myndir frá er vinstru megin andlitið.
Tað, at tann vinstra síðan er meira dragandi, kemur allar helst ikki óvart á hjá teimum, sum eru serkøn í at taka selfies. Men hvat kunnu vit læra av hesari granskingini í selfies?
1: Tak myndir av tíni vinstru síðu, um tú vilt síggja gott út.
2: Tak myndina uppi frá, um tú vilt økja um títt LHP-virði (altso títt lekkurheitspotentiali).
3: Ert tú kvinna, og vilt tú heldur útstrála intelligens, skalt tú taka myndina frá høgru við einum vinkli uppá 30°.
4: Ert tú maður og vilt útstrála sympati, skalt tú eisini taka myndina frá høgru við einum vinkli uppá 30°.
Keldulisti: Researchgate.net, US National Library of Medicine, Science Direct, Ritgerð um portrettir, Ritgerð um sjálvsmyndir.


text:
HVUSSU NÒGV VIL JAVNADARFLOKKURIN FINNA SEG Í, spyr Virgar T. Dalsgaard á Facebook
Tað hevur leingi verið ein tragedia fyri trúgvar kjarnuveljarar í Javnaðarflokkinum at síggja, hvussu flokkurin hevur latið seg hundsa og kúga av tjóðveldissektini fyri at tekkjast og varðveita sínar landsstýriskrakkar, har javnaðarfólk næstan bara hava sitið sum dekorativir nips-figurar.
Flokkurin er heilt við at missa sín sociala profil, har hann fyrr var kendur sum ein pragmatiskur socialdemokratiskur flokkur við sterkari socialari indignatión og vanvirðing fyri turrgeldum chauvinistiskum orðaskvaldri úr loysingarliðinum.
Nú frættist, at flokkurin hevur innført beinleiðis censur móti einum ungum javnaðarmanni sum loyvdi sær at ávara flokkin um sín manglandi solidaritet við streikandi pedagogum, sum annars verða dúgliga stuðlaðir av øðrum fakfelagsfólkum.
Nógvir av hesum fakfelagsbólkum vóru fyrr roknaðir sum sjálvur stórviðurin í tí socialdemokratisku rørsluni
Tann hugdjarvi socialdemokraturin Djóni Nolsøe royndi at fáa sín egna flokk at rakna, finna aftur á rætta sociala leið og geva tí karráa tjóðveldis-bandanum durafjórðingin.
Men Djóni fekk munnband og talubann, so at tann sámuliga kritiska grein hansara bleiv eftir stuttari tíð burturbeind frá flokksins heimasíðum av sjálvari flokks-leiðsluni, sum ikki vil annað enn prostituera seg fyri tí diktatoriska fíggjar-fossinum.
Hon situr sum ein tyranniskur eiturkoppur og spinnur alla samgonguna inn í fjøtrandi evna- og maktarloysi, hóast fleiri samgongufólk opinlýst ógvast við tann fossandi despotin.
Javnaðaflokksins rolla sum politiskir statistar hjá høvuðkambunum í samgonguni er avgjørt ikki klæðilig!
Flestallir veljarar fregnast eftir, NÆR Javnaðarflokkurin smoyggir tær meltandi tjóðveldisleinkjurnar av sær!
Vit eru nógv, sum enn minnast hvussu P. M. Dam, J. Fr. Øregaard, J. P. Davidsen og fleiri aðrir verbalt plagdu at buka ta destruktivu tjóðveldissektina á Løgtingi og ALDRIN vildu lúta fyri tí vitleysa loysingarpolitikkinum.
Men í dag mugu vit harmast okkara flokk, sum er blivin passivur áskoðari í øllum socialum víggi, meðan hann brúkar sítt lóður uppá eina "sonevnda serføroyska grundlóg", sum klassiskir javnaðarveljarar vamlast við og halda vera tíðarspillu og heilt óneyðugt tjóðveldisreyp av stakkala-stási.
Censurur móti skrivifrælsi er altið ússaligt og sambært ta donsku grundlógina er censurur forboðin!
At Javnaðarflokkurin troystar sær at kúga tað fría orðið fyri at smiska fyri teimum nationalistisku høvdkambunum er ynkiligt og tragikomiskt, men tað sigur eitt sindur um, hvussu ein eventuel serføroysk grundlóg fer at síggja út.
Har verður valla nógv frælsi fyri tey, sum vága sær at mótmæla ella IKKI VILJA GANGA Í TJÓDVELDISTAKT!
Har verður hvørki skrivi- ella tosifrælsi, heldur ikki brosi- ella skemtifrælsi.
Og tey ovurfreku, sum vága sær at flenna at loysingarliðinum, verða helst fjøtraði í Mjørkadali ella innløgd..


text:
Almennur fyrilestur verður á Tjóðsavninum, Brekkutún 6 í Hoyvík, leygardagin 16. august kl. 13, har granskarar, sum vitja Jarðfeingi, greiða frá, hvussu Føroyar eru í ferð við at gerast royndarøki fyri gransking av Mars.
“Hevur lív nakrantíð verið á gongustjørnuni Mars? Og um so er, hvat skap høvdu hesar livandi verur?” Hesir spurningar eru høvuðsmál hjá amerikansku rúmdarkanningarstovnunum NASA og ESA á kanningarferðum til Mars. Curiosity, sum er rúmdarakfar hjá NASA, ferðast í løtuni á Mars við hópin av útgerð, so sum myndatólum og øðrum tólum, sum kunnu kanna steinsløg og lívrunnin evni.
Síðan 2003 eru hesi rúmdarakfør ment á støðum á Svalbard, sum minna um Mars. Hetta er partur av norsku verkætlanini AMASE (Arctic Mars Analog Svalbard Expedition). Nýggjar dátur um legugrýti á Mars vísa, at føroyska kolalindin minnir um tilfar frá Mars. Eins og á Mars stava føroysk sedimentir frá tærdum basalti, har leysa tilfarið verður ført við vatni út í áir og vøtn. Verkætlanin AMASE 2014 ætlar at brúka støð í Suðuroy og á Tindhólmi til at kanna vísindaligar spurningar og at royna tól umborð á ExoMars-robottinum hjá ESA.
Slíkar dátur úr Føroyum verða liður í fyrireikingunum av rúmdarferðini, tá robotturin ExoMars skal lenda á gongustjørnuni Mars í 2019.
Tiltakið á Tjóðsavninum, Brekkutún 6 í Hoyvík, leygardagin kl. 13:00 er alment og ókeypis.


text:
Danjal av Rana 03.01.2018 (08:40)
Veðrið komandi dagarnar
Eitt brúgvalag nærkast Føroyum av suðri, men mikudagin bakkar brúgvalagið aftur í ein sunnan, burtur frá Føroyum. Síðani fer kaldari luft við vetrarælum at streyma inn yvir landið av landnyrðingi. Um vikuskiftið fer ein hátrýstsryggur framvið av vestri.
Í dag
Stívt andøvsgul upp í hvassan vind av eystri, seinni landnyrðingi, 10 til 15 m/s. Skýggjað og ælaveður, møguliga vátaslettingur ella kavi. Í kvøld og í nátt klárar í, tó okkurt vátaslettings- ella kavaæl. Hitin millum frostmarkið og 5 hitastig.
Í morgin
Stívt andøvsgul upp í hvassan vind av landnyrðingi, 10 til 15 m/s. Sólglottar og okkurt vátaslettings- ella kavaæl og hitin millum 1 og 5 stig, um náttina beint undir frostmarkið í støðum.
Fríggjadag
Stívt andøvsgul upp í hvassan vind av landnyrðingi, 10 til 15 m/s, sum frá líður hækkar í ein norðan og makar í andøvsgul upp í strúk í vindi, 8 til 13 m/s. Sólglottar og okkurt kava- ella vátaslettingsæl. Hitin úr frostmarkinum upp í 3 hitastig, um náttina millum 3 kuldastig og frostmarkið.
Leygardagin
Gul til stívt andøvsgul av vestri, 5 til 10 m/s. Sólglottar og okkurt vátaslettings- ella kavaæl, men um náttina øtlar hann vindin av vestri og útnyrðingi, í stívt andøvsgul upp í hvassan vind við kava ella vátaslettingi. Hitin millum 1 og 5 stig, um náttina millum 2 kuldastig og 3 hitastig.
Sunnudagin
Andøvsgul upp í ein strúk í vindi av útnyrðingi, 8 til 13 m/s, sum makar í lot til andøvsgul av ymsum ættum, 3 til 8 m/s. Yvirhøvur trut og sólglottar og hitin millum 2 kuldastig og 2 hitastig. Um náttina øtlar hann vindin av suðri í stívt andøvsgul upp í hvassan vind, 10 til 15 m/s, skýggjað, men turt. Hitin millum 4 og 7 stig.
Mánadagin
Stívt andøvsgul upp í hvassan vind av suðri, 10 til 15 m/s. Yvirhøvur turt og skýggjað og hitin millum 4 og 7 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Frá at burturkast stórt sæð antin varð tveitt á sjógv ella brent á opnum báli, er burturkastøkið í dag nógv betur skipað.
Allar kommunur hava innsavningarskipan til húsarhaldsburturkast, pappír og papp og serliga dálkandi burturkast, umframt at bingjupláss eru í øllum kommunum, har borgarar kunnu sleppa av við burturkast.
Øll skulu brúka innsavningarskipanirnar hjá kommuni ella teir avhendingarmøguleikar, ið kommunan vísir á.
IRF og Tórshavnar kommuna hava umhvørvisgóðkenning til at taka ímóti burturkasti.
Í kommunum, ið eru limir í IRF, skulu borgarar lata burturkast inn á kommunala bingjuplássi, meðan borgarar í Tórshavnar kommunu skulu lata burturkast inn á Endurnýtsluna á Hjalla.
Umframt IRF og Tórshavnar kommunu, eru fýra privatar fyritøkur eisini góðkendir móttakarar av burturkasti, sí talvu niðanfyri. Góðkenningin er tó avmarkað til tey í talvuni tilskilaðu sløgini av burturkasti.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Hans Fróði Hansen
Hans Fróði Hansen (føddur 24. august 1975) er ein føroyskur fótbóltsleikari og venjari. Hann spældi 26 landsdystir fyri Føroyar. Hann hevur eisini roynt innan onnur øki, eitt nú hevur hann roynt seg innan húðrøktarvørur og líknandi.
Innihaldsyvirlit
Lívsleið[rætta | rætta wikitekst]
Fótbóltsleikari og venjari[rætta | rætta wikitekst]
Hans Fróði gjørdist fyrst kendur sum fótbóltsspælari, har hann spældi 26 dystir á landsliðnum 1998-2003. Í 2012 avgjørdi Hans Fróði at royna seg í føroyskum fótbólti enn einaferð, hesaferð sum leikandi hjálparvenjari fyri TB. Ætlanin er at hann skal spæla við besta liðnum, sum flutti upp í Meistaradeildina eftir leiklok í 2011.[1]
Vakurleikafrøðingur[rætta | rætta wikitekst]
Seinni hevur hann nomið sær kunnleika innan móta og stíl og var eitt skifti vakurleikafrøðingur í USA undir navninum Mr. KayKay. Tað var eisini við navninum KayKay at Hans Fróði í 2006 útgav bók á enskum um vakurleikarøkt.
Útgávur[rætta | rætta wikitekst]
- Image & Fashion Secrets for Every Woman (2006)


text:
- Ætlanin fyri havnarútbyggingina varð samtykt 4. august, men okkara rødd tagnar ikki her. Verið vælkomin á mótmælisfund á Skansanum 13. august kl. 11.
Soleiðis sigur mótmælisbókurin “Steðgið havnaútbyggingini” í tíðindaskrivi.
- Hóast tað kann tykjast sum at stóra havnarútbyggingin í næstum fer at gerast óunniligur veruleiki, meta vit ikki, at vit kunnu steðga her, og vóna tí at síggja nógv, ið vilja stuðla ella taka lut í tí framhaldandi arbeiðinum, siga fyrireikaranir.
Tey siga, at meiningin hjá borgarunum eigur eisini at telja. Skipað verður fyri fyrst fyri samrøðustovu, har havnarútbyggingini verður umrødd, hvørjar meiningarnar eru, og hvat kann gerast. Síðan verður mótmælisgonga frá Skansanum niðan á Vaglið.
Skráin fyri tiltakið verður hendan:
11.00-11.20 Livandi tónleikur
11.20-11.30 Vælkomin/røða
11.30-12.15 Samrøðustova
12.15-12.30 Livandi tónleikur
12.30-13:00 Samanumtøka av samrøðustovuni
13.00-13:30 Mótmælisgonga niðan á Vaglið
Fyriskiparar av tiltakinum eru fólkini handan facebook bólkin ”Steðgi Havnarútbyggingini”.


text:
Føroyska sjúkrahúsverkið bløðir, um vit taka alt undir einum. Eingin ivi er um, at umstøðurnar á Landssjúkrahúsinum eru ótolandi, men samstundis hoyra vit hvussu væl tað virkar á serliga Klaksvíkar Sjúkrahúsi. Og so er tað, at sjúkrahúsini blíva til almennar kastibløkur, har leikfólk gera seg til serfrøðingar og so framvegis. Herfyri kom so eisini enn ein frágreiðing, hvussu sjúkrahúsverkið kundi skipast betur, og hvussu mest kundi fáast burturúr, samstundis sum umráðið kundi mennast. Landsstýriskvinnan var eisini bjartskygd og reksaði hópin av átøkum upp, sum kundu setast í verk her og nú – men so fall alt til jarðar aftur, tá mælt varð til eina felags leiðslu. Vandin fyri, at hetta álitið endar í eini skuffu, sum øll tey undanfarnu, er stórur.
At eitt so lítið samfelag skal hava tríggjar sjúkrahúsleiðslur tykist eitt sindur ørvitiskent, men botnar í grundleggjandi misáliti millum politikarar og leiðslur, og so kemst ongan veg. Tað skuldi sagt seg sjálvt, at ein leiðsla fyri alt sjúkrahúsverkið átti at verið tað besta, so alt kundi verið samskipað betur. Men tá spurningurin verður tendgur upp í, um tað skulu vera eitt ella trý sjúkrahús, fær pípan annað ljóð.
Eitt, sum ein felags leiðsla hevði tikið støðu til, var hvar tey ymisku spesialini skuldu verið. Higartil hevur júst hesin spurningur verið lagdur til eina politiska avgerð, og spesialini løgd har, sum læknarnir hava verið, ikki hvar tað var skilabest. Og so er tað spurningurin, hvat definerar eitt sjúkrahús – skal tað hava eitt hámett spesiali á skránni sum bringuprýði, ella skal tað hava aðrar tænastur, sum ikki eru líka høgt í metum, millum annað endurvenjing?
Vit skulu ikki siga hvat er rættast at gera, men okkurt má gerast, um sjúkrahúsverkið ikki skal rapa sum ein neyðug tænasta. Tað nyttar lítið aftaná at fara at geva hesum ella hasum skuldina, tí hana eiga vit øll, og skommin er okkara. Skulu vit bara flyta spesialini av landinum ella koma so langt út, at onnur trýsta loysnir omanyvir okkum?
Tað tykist, sum at støðan er óloysilig - sum ein gordiskur knútur. Tá tann óloysiligi knúturin skuldi loysast í síni tíð, valdi Alexander tann Stóri ikki mætari enn bara at kvetta hann av við sínum svørði. Spurningurin er, hvør endin verður á verandi støðu í føroyska heilsuverkinum, um partarnir ikki kunnu semjast – skal politiska svørðið brúkast, kunnu sárini gerast óneyðuga djúp.


text:
Listi yvir fólkatingslimir úr Føroyum
Listi yvir fólkatingslimir sum umboða Føroyar tekur øll umboð við, sum eru vald til danska Fólkatingið úr Føroyum. Frá 1849 til 1953 var Fólkatingið eitt av tveimum kømrum í Ríkisdegnum; hitt kamarið var Landstingið. Føroyar valdi eitt umboð til hvørt kamarið, og síðan 1953 velur Føroyar tvey umboð til Fólkatingið. Tað hevur verið vanligt fyri føroysk umboð at hava tilknýti til fólkatingsbólkin hjá ein donskum politiskum flokki, men eisini í nýggjari tíð finnast tað undatøk. Umboð fyri Tjóðveldi eru vanliga ikki við í nøkrum fólkatingsbólki hjá einum donskum flokki. Teir sum í løtuni (2011-) umboða Føroyar á Fólkatingi eru Edmund Joensen úr Sambandsflokkinum og Sjúrður Skaale úr Javnaðarflokkinum, teir eru við í fólkatingsbólkunum hjá ávikavist Venstre og Socialdemokraterne.
Innihaldsyvirlit
Fólkatingið áðrenn 1953[rætta | rætta wikitekst]
Landstingið áðrenn 1953[rætta | rætta wikitekst]
Fólkatingið eftir 1953[rætta | rætta wikitekst]
Kelda[rætta | rætta wikitekst]
- Løgtingið 150 - Hátíðarrit. Tórshavn 2002, Bind 2 (manuelt framfunnið frá einstøku persónslýsingunum) (PDF-Download)


text:
Í tíðindaskrivi frá fíggjamálaráðnum verður sagt, at dyrnar altíð eru opnar, men at sjúkrarøktarfrøðingarnir mugu vísa semjuhug. Fíggjamálaráðið hevur boðið sjúkrarøktarfrøðingunum 1.449 krónur meira um mánaðin.
Fríggjadagin fóru fyrstu sjúkrarøktarfrøðingarnir í verkfall, eftir at tað gjørdist greitt, at samráðingarnar við fíggjamálaráðið ikki bóru á mál. Felagið Føroyskir Sjúkrarøktarfrøðingar boðaði eisini frá, at verkfallið verður víðkað, um fíggjamálaráðið ikki kemur til samráðingarborðið. Felagið vil vera við, at fíggjamálaráðið als ikki vil samráðast, og tað tykist greitt, at lønarsamráðingarnar, sum vóru við Starvsmannafelagið skulu vera grundarlag undir øllum samráðingum á almenna arbeiðsmarknaðinum. Onnur fakfeløg hava mótmælt, at samráðingarnar við Starvsmannafelagið verða brúktar.
Men í tíðindaskrivi í dag sigur fíggjamálaráðið hinvegin, at Felagið Føroyskir Sjúkrarøktarfrøðingar ikki vildu nakra veruliga semju, og at lønarsamráðingarnar tí slitnaðu. Fíggjamálaráðið sigur, at ein lønarhækkan á 1.449 krónur meira um mánaðin yvir tvey ár varð boðin sjúkrarøktarfrøðingunum, men at felagið hjá sjúkrarøktarfrøðingunum setti óvanliga høg lønarkrøv, ið fíggjamálaráðið ikki kundi ganga á møti. Fíggjamálaráðið hevur áður boðað frá, at lønarsamráðingarnar skulu gerast í krónum fyri at lægru lønirnar í ymisku lønarbólkunum lutfallsliga hækka.
Forkvinnan í Felagnum Føroyskir Sjúkrarøktarfrøðingar, Óluva í Gong skrivaði á heimasíðuni hjá felagnum sunnudagin, at fíggjamálaráðið ikki hevur víst samráðingarhug. Hon sigur seg vilja rætta ein søguligan feil, har sjúkrarøktarfrøðingarnir hava fingið ov lítið ímun til útbúgvingarlongd.
Men fíggjamálaráðið vísir á, at sjúkrarøktarfrøðingarnir hava fingið í boði eina lønarhækkan, sum svarar til 5,15 prosent, sum er hægri enn miðal lønarhækkanina á almennu lønunum næstu tvey árini, sum verður 4,8 prosent.
Fíggjamálaráðið sigur eisini í tíðindaskrivinum, at tey skulu samráðast við 29 fakfeløg næstu tvey árini, og at um allir sáttmálar skulu endavendast, kann tað hava skaðilig árin á landsbúskapin. Tey siga, at tað kann elva til prísvøkstur, versnandi kappingarføri og neiligar avleiðingar fyri alt samfelagið, um ov høgur lønarvøkstur verður framdur.


text:
Millum 7.000 og 10.000 fólk hava seinastu dagarnar verið á stóru ráðstevnuni Annual Convention and Exhibition (ACE), sum AAPG skipar fyri á hvørjum ári. Hesa ferð var hon hildin í Houston í Texas, USA.
Jarðfeingi, sum seinastu tíðina hevur marknaðarført fjórða útbjóðingarumfar runt um í heiminum, var aftur hesa ferð umboðað við bási á ráðstevnuni. Nógv fólk vitjaði básin, og summi oljufeløg, sum vanliga ikki eru at síggja á evropeiskum messum, vóru eisini framvið.
Nú er bert hálvurannar mánaði, til fjórða útbjóðingarumfar letur upp í Norðurlandahúsinum tann 17. mai. Tað er landstýrismaðurin í vinnumálum, Poul Michelsen, sum alment letur komandi leitiumfar á føroyska landgrunninum upp, samstundis sum hann setur ráðstevnuna Faroe Islands Exploration Conference (FIEC).
Á ráðstevnuni fara jarðfrøðingar av Jarðfeingi at leggja fram øll tey nýggjastu úrslitini frá stóra arbeiðinum, sum er gjørt í samband við búningina av landgrunninum, síðani seinasta oljufelagið lat seinasta loyvið aftur í 2016. Harumframt vera eisini vísindafólk aðrastaðni frá við. Hesi leggja fram arbeiði, sum kann hava stóran týdning fyri oljuleiting í Føroyum.


text:
Special Olympics World Summer Games
Her verður í stuttum greitt frá Special Olympics og leikunum, ið standa fyri framman:
ÍSB fekk limaskap í Special Olympics í ár 2000, og sama ár luttóku vit á Evropeisku leikunum, sum vóru í Hollandi. Síðan tá hava vit luttikið á tveimum heimsleikum. Special Olympics, sum hevur sínar røtur í USA, er ein vaksandi felagsskapur við íðkandi kring allan heim.
Felagsskapurin setir ítróttin í miðdepilin, men ljós verður eisini varpað á onnur umráði í lívinum s.s. útbúgving, skúli, heilsa, familja og vinir, og tað verður m.a. gjørt við ráðstevnum og fundum fyri politikarar, myndugleikar, foreldur og onnur avvarandi. Í Athen vera fleiri fundir og ráðstevnur av hesum slagi. Ein serlig skrá verður eisini fyri foreldur og avvarandi, umframt at tey sjálvandi fylgja við í ítróttakappingunum. Eisini úr Føroyum luttaka avvarandi til leikirnar í Athen.
Heilsukanning
Heilsa er eitt umráði, ið hevur stóran týdning eisini innan Special Olympics. Á leikunum fáa øll ítróttafólk møguleika at taka eina heilsukanning. Tað eru fysioterapeutar, tannlæknar, læknar og sjúkrarøktafrøðingar, ið taka sær av hesum partinum. Um neyðugt, fáa ítróttafólk eisini vegleiðing í, hvussu bøtast kann um heilsustøðan.
Host Town
Kappingin
Áðrenn farið verður undir at kappast, verða leikirnir settir á sama hátt, sum vit kenna tað frá Paralympisku Leikunum.
Endahátíðin er síðsta tiltakið á skránni, og hon er merkt av veitslurómi, men hjá mongum er tað við sorgblídni, tí nú er tíðin komin at siga farvæl við Special Olympics vinir.
12 føroysk ítróttafólk luttaka á leikunum í Athen.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Í Danmark verður farið undir eina royndarskipan við at veita ávísum sjúklingum cannabisúrdráttir í 2018, sum skal vara í fýra ár. Og nú fer Jens av Rana úr Miðflokkinum at spyrja Sirið Stenberg, landsstýriskvinnu, um ætlanin at at seta líknandi skipan í verk í Føroyum.
- Talan er ikki um generella nýtslu, men um nýtslu til ávísar sjúklingar við ávísum nærri nágreinaðum sjúkueyðkennum, nevndir verða sclerosusjúklingar og krabbameinssjúklingar. Mong av hesum stríðast við pínu og onnur symptomir, sum vanligur heilivágur illa megnar at hjálpa, umframt at svár hjáárin kunnu standast av traditionellu heilivágum í teim stóru nøgdum, sum lætt kunnu krevjast, skrivar Jenis av Rana í viðmerkingunum.
Umframt pínunívdar sjúklingar fáa eisini krabbameinssjúk í kemo ella stráluviðgerð, ið mangan stríðast við etingartrupulleikar vegna vaml og spýggju, høvi at royna hesar úrdráttir.
- Sum nevnt er ikki talan um, í hesari donsku royndarætlan, at gera cannabisúrdráttir fríar at brúka, tvørturímóti er talan um ein skipan, sum skal umsitast av læknum og veitast ávísum væl nágreinaðum sjúklingabólkum á ein tryggan og lógligan hátt, skrivar Jenis av Rana.
Í Danmark verður talan um eina 1.200 sjúklingar, sum fáa nyttu av royndarskipanini, sum skal vera í gildi í fýra ár.
Les eisini
Kannað cannabis: Vildi bjóða mammu annað enn kemo
- Hví skal eg blíva ólóglig fyri at fáa linna?


text:
Tíðindasavn
Stuðlafelagið hevur aðalfund
Stuðlafelagið ÍSB er eitt virkið felag, hvørt týskvøld skipa tey fyri bingo, og so ikki at gloyma árligu jólaveitsluna, sum er eitt hæddarpunkt á árinum. ...
Heiðursmerki og persónlig met
German open kappingin í svimjing er liðug, og Krista Mørkøre hevur sett fleiri persónlig met, vunnið fleiri heiðursmerki og so hevur hon eisini rokkið kravtíðunum ...
Avbera gott úrslit hjá Kristu
Sjøtul er settur á stóru svimjikappingina í Berlin. Krista hevur luttikið í síni fyrstu kapping, sum er 50 m frísvimjing. Stórur spenningur var undan kappingini, ...
Krista í altjóða svimjikapping
Í hesum døgum verður stór altjóða svimjikapping fyri brekað í Berlin, talan er um German open í svimjing. ÍSB hevur sent 12 ára gomlu ...
Elvin Grand Prix vinnari
Svanur hevur í vetur skipa fyri Grand Prix kappingini í boccia, og hósdagin áðrenn páskaferiuna var fjórða seinasta umfarið í kappingini. Eftir nakrar spennandi dystir ...
Fótbóltur
Leygardagin 16 apríl skipar Ítróttafelagið Svanur fyri innandura fótbóltskapping. Kappingin verður í ítróttahøllini í Runavík. Bæði gentur og dreingir kunnu vera við, men neyðugt ...
FM í svimjing
Mikudagin 6. apríl var FM kappingin í svimjing í høllini í Gundadali. Tað var Petur Elias Petersen, ISF- forseti, ið setti kappina, røðan sæst ...
Marius og René vunnu FM-heitið
FM í boccia Árliga FM kappingin í boccia var um vikuskiftið í badmintonhøllini í Klaksvík. Eini 50 leikarar luttóku í kappingini, og kappast varð sum ...
Aðalfundur
Aðalfundur hjá ÍSB Mikukvøldið 30. Mars var árligi aðalfundurin hjá ÍSB. Fundir var í kantinuni í svimjihøllini í Gundadali. Á skránn var m.a. formansfrágreiðing, og ...
Tórður er føroyameistari í borðtennis
Hósdagin 31. mars skipaði ÍSB fyri árligu FM-kappingini í borðtennis á Læraraskúlanum. 10 luttakarar vóru til kappingina og úrsltið gjørdist at Tórður Hjalt Jacobsen úr ...
FM í boccia
Um vikuskiftið skipar ÍSB fyri árligu FM-kappingini í boccia. Kappingin verður í badmintonhøllini í Klaksvík, leygardagin 2. apríl kl 13.00. Gott 40 ítróttafólk ...
4. pláss til Kristian Martin
Kristian Martin Garðalíð hevur fingið eitt 4. pláss í fimm-kampi í EM í frælsum ítrótti, sum er í Finlandi í hesum døgum. Sonni Djurhuus, venjari, ...
Spennandi FM-kappingar
Tað gleðir okkum at bjóða tykkum til árligu FM-kappingarnar í borðtennis, boccia og svimjing. Í ár vera kappingarnar í Havn og í Klaksvík, men vit ...
EM í frælsum ítrótti
Um vikuskiftið verður ein stór kapping í frælsum ítrótti. Tað er felagsskapurin INAS, ið skipar fyri innandura EM í Helsinki, Finlandi. INAS er felagsskapurin, ið ...
Kapping í frælsum ítrótti
Trygging.fo- renning. Tann 26 Mars skipar ítróttafelagið Smæran fyri Grand-prix renning á Tórsbreyt. Hetta verður tann fyrsta av trimum Grand-prix kappingum. Kappingin byrjar kl.13.00. Skipað ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Fílabeinsstrondin
Tjóðveldið Fílabeinsstrondin (alment franskt heiti: République de Côte-d'Ivoire) er eitt land í Vesturafrika. Í norðri hevur Fílabeinsstrondin mark við Mali og Burkina Faso, í eystri við Gana, og í vestri við Liberia og Guinea. Almenna málið er franskt.
Innihaldsyvirlit
Politikkur[rætta | rætta wikitekst]
Mannarættindabrot[rætta | rætta wikitekst]
Bæði deildir, sum stuðla fyrrverandi forsetanum á Fílabeinstrondini Laurent Koudou Gbagbo og núverandi forsetanum Alassane Ado Dramane Ouattara, framdu kríggsbrotsverk og brot á mannaættina, í blóðuga stríðnum, sum tók seg upp aftaná valið í desember 2010 [1]. Alassane forseti hevur higartil ikki fordømt hesum ræðugerðum. Hetta kann tulkast, sum tekin um, at hansara trygdardeildir og aðrir vápnaðir bólkar, hava fingið grønt ljós til at halda fram við bardøgunum. Heitt verður á Alassane, um alment at fordøma bardøgunum og at steðga øllum álopum á sivila fólkið alt fyri eitt. Mannarættindabrot verða framhaldandi framd mótvegis veruligum ella ímyndaðum stuðlum hjá fyrrverandi forsetanum Gbagbo. Mannarættindabrotini verða bæði framd í Abijan og í vestara partinum av landinum. Eitt kanningarlið hjá Amensty International hevur verið á Fílabeinstrondini, í gott tveir mánaðir, og samlað meira enn 100 frágreiðingar frá vitnum og fólki, sum hava yvirlivað massakrina, sum fór fram tann 29. mars 2011 í Duékoué, sum liggur umleið 500 km. vestan fyri Abidjan, og granna bygdinum. Allar frágreiðingarnar frá vitnum bera boð um, at drápini eru systematisk útvald og framd av hermonnum í FRCI (Forces Républicaines de Côte d'Ivoire), sum varð stovnað av núverandi forsteta Alassane tann 8. mars í 2011 [2]. FRCI herdeildin hevur dripið hundraðtals menn í øllum aldrum, vegna teirra politisku sannføring og etniska samleika.
Áðrenn menninir vóru dripnir, vóru teir bidnir um at upplýsa navn teirra og vísa samleikaprógv. Nøkur av samleikapróvnum vóru funnin undir liðini av líkunum. Frá 6. til 8. mai í 2011 vóru fleiri bygdir niðurbrendar og fleiri fólk dripin. FRCI rættvístgjørdi hesar gerðir við at siga, at teir leitaðu eftir vápnum. Síðan desember 2010 hava deildir, sum hava stuðla Gbagbo eisini hava framt kríggjsbrotsverk og brot móti mannaættini, harmillum morð, píning og neyðtøkur. Síðst í februar mánaði fóru deildir, sum stuðla Gbagbo, inn í eitt tætt bygt grannalag í Abijan, har fólk, sum stuðla Alassane hildu til, og drupu fleiri fólk. Stríðið, sum hevur valdað seinastu seks mánaðarnar hevur ført til, at túsundtals fólk eru flýdd og eru tramautiseraði.
Búskapur[rætta | rætta wikitekst]
Fílabeinsstrondin sigst vera eitt tað tryggasta landið í Afrika, bæði politiskt og búskaparliga. Ein av atvoldunum er, at landið hevði sama forseta, Félix Houphouët-Boigny (f. 18. oktober 1905 – d. 7. desember 1993), í 33 ár, 1960 til 1993. Hann legði dent á, at landið skuldi flyta út ymiskar vørur, tí at tað er ein av fortreytunum fyri sterkum búskapi. Týdningarmestu landbúnaðarvørurnar eru kaffi og kakao. Bøndurnir dyrka eisini bummull, frukt og tubbak og hava eisini skógarvinnu.
Borið saman við flestu lond í Afrika er Fílabeinsstrondin rættiliga ríkt land. Ein ein av orsøkunum er, at myndugleikarnir hava lagt seg eftir, at bøndurnir dyrka ymiska grøði. Einki land í heiminum dyrkar so nógv kakao sum Fílabeinsstrondin - summi ár kemur 1/3 av øllum kakao haðan - men kapping úr Landsynningsásia kann fara at broyta hetta. Einki annað land í Afrika dyrkar so nógv kaffi, og teir dyrka eisini ananas og bananir.
Fyrr vóru stórir skógir á Fílabeinsstrondini. Har vaks nógvur dýrur viður, sum til dømis íbinholt og mahogni. Nú er næstan eingin skógur eftir. Í mong ár var skógarvinna álitið í búskapinum, og nógvur viðarútflutningur var hildin at vera ein av útvegunum at vinna á uttanlandsskuldini. Stórir skógir vórðu høgdir niður og lendið lagt inn til kaffi- og kakaolundir. Nú verður roynt at bjarga tí skógi, sum eftir er, og farið er eisini at gróðurseta trø.
Fólkið[rætta | rætta wikitekst]
Fleiri enn 60 fólkasløg eru á Fílabeinsstrondini, og samanumtikið liva tey friðarlaga saman. Eitt av hesum fólkum er danfólkið, djúpt inni í skógunum fyri vestan. Tey eru gitin fyri at duga væl at skera í træ og gera m.a. træskortar, sum limirnir í serligum loyniligum felagsskapum brúka, so at eingin skal vita, hvørjir teir eru. Bara limirnir í hesum felagsskapum sleppa at dansa styltudansin hjá danfólkinum.
Átrúnaður[rætta | rætta wikitekst]
Kúpan á størstu kristnu kirkju í heiminum (La Basilique Notre-Dame de la Paix) dagar høgt upp um húsatekjurnar í lítla býnum Yamoussoukro, sum fyri stuttum varð gjørdur til høvuðsstað á Fílabeinsstrondini. Gamli forsetin, Boigny, hevði sjálvur eftirlit við arbeiðinum, kirkjan varð liðug í 1989. Hon var ovurdýr at byggja, men har eru 7 000 sessir, og í túninum fáa 350 000 fólk verið - tríggjar ferðir so nógv fólk, sum búgva í býnum. Funnist varð harðliga at forsetanum fyri at seta í verk so ræðuliga dýra bygging í einum landi, har enn er stórt fátækadømi.
Hagtøl[rætta | rætta wikitekst]
- Kristindómur: 37,5 %.
- Islam: 37,5 %.
- Afrikanskir átrúnaðir: 25,0 %.
Mentan[rætta | rætta wikitekst]
Fílabeinsstrondin gjørdist sjálvstøðugt ríki í 1960, tá hevði landið verið franskt hjáland í 400 ár. Landið hevur enn nógv samband við Frakland. 240 km sunnanfyri høvuðsstaðin liggur Abidjan. Hesin nýmótans havnabýurin við glampandi háhúsum er størsti býur í landinum. Í Abidjan eru nógvir snøggir mótahandlar og fínar matstovur, ið eru merkt av franskari ávirkan og minna um, at landið hevur staðið undir Fraklandi. Mangir bankar í Abidjan og aðrar fyritøkur húsast í háhúsunum uppi á heygnum í býnum. Abidjan var høvuðsstaður á Fílabeinsstrondini til 1991, tá ið Yamoussoukro gjørdist høvuðsstaður.
Keldur[rætta | rætta wikitekst]
- ↑ http://web.archive.org/web/20110912103014/http://amnesty.org/en/library/asset/AFR31/002/2011/en/bb769d9e-874f-442e-9454-993977a35f95/afr310022011en.pdf
- ↑ http://www.amanien.info/actualite-1860-colonel-kouassi-patrice-porte-parole-des-forces-republicaines-de-cote-d-ivoire-ordonnez-nous-obeirons-commandez-nous-executerons.html?PHPSESSID=99f4511af43df8d353be5e1306ccdf08


text:
Orð: Petur Jacob Sigvardsen
Viðmerking: Yrktur 24. september 2007.
Her Harrin kom í mansins mynd
at bera alla heimsins synd.
Hann gjørdi okkum sátt við seg
og vígdi nýggjan lívsins veg,
tá hann á krossi lív sítt læt
til trælin, sum í syndum sat.
Ei nakar kann fordøma tann,
sær skjól í Jesu Kristi fann.
Í offurblóði hans er huld
vár ovurstóra syndaskuld.
Hvør ein tann sál til hansar fer,
av trúgv har rættvísgjørdur er.
Tí ert tú, Jesus, øll vár troyst!
Tú hevur oss úr deyða loyst,
tá tú hin mikla páskadag
reis upp úr grøv í vára stað.
Í trúgv og treysti hjálp tí mær
at vera, Jesus, eitt í tær.


text:
Starvsfólk til lønarumsiting hjá P/F MEST
MEST søkir starvsfólk til lønarøkið. Starvið fevnir um avgreiðslu av viku- og mánaðarlønum, at skráseta og umsita starvsfólkaviðurskifti, umframt onnur praktisk viðurskifti í sambandi við starvsfólkaumsiting. Starvið fevnir eisini um aðrar fyrifallandi fyrisitingarligar uppgávur.
Núverandi starvsfólk, sum umsitur lønarøkið, ætlar sær frá innanfyri komandi árið.
Lønarskipanin Løtt løn verður brúkt, saman við Total View til tíðarskráseting og Navision sum fíggjarskipan.
Tín vangamynd
Tú hevur viðkomandi royndir frá lønarumsiting. Kunnleiki til Løtt løn, Total View og Navision er ein fyrimunur. Hevur útbúgving innan skrivstovu ella aðra viðkomandi útbúgving og góðan teldu førleika.
Vit vænta at tú kanst arbeiða sjálvstøðugt, ert eitt jaligt, arbeiðssamt og nærlagt starvsfólk, og ikki minst, at tú hevur góð samstarvsevni.
Setanarviðurskifti:
Talan er um fulltíðarstarv, sum verður sett skjótast til ber og lønin verður ásett eftir avtalu.
Arbeiðsstaðurin er sum útgangsstøði Tórshavn. Eftir ynski kann arbeiðsstaðurin avtalast at vera á Skála ella í Runavík ein part av tíðini.
Umsókn:
Umsóknir við avritum av prógvum og CV, skulu sendast til finngerd.djurhuusolsen@mest.fo. Umsóknarfreistin er 14. august 2017.
Fleiri upplýsingar:
Vilt tú vita meira um starvið, ert tú vælkomin at venda tær til Finngerð Djurhuus Olsen, roknskaparleiðara, á 791122 ella Katrin Hammer, sum umsitur lønarøkið í dag, á 791124.
Um MEST
MEST samtakið fevnir um skipasmiðjurnar á Skála og í Tórshavn, framleiðsluverksmiðjuna í Runavík og dóttirfelagið PAM Offshore Service, sum hevur starvsfólk í oljuvinnuni serliga í Noregi. Felagið hevur nýmótans verkstaðir, stóra goymslu við sølu og framkomna tekni- og verkfrøðingastovu. Um 300 starvsfólk eru í starvi í MEST-samtakinum, og kundar okkara eru bæði føroyskir og útlendskir. Sostatt er MEST eitt av størstu framleiðslufeløgunum í landinum.


text:
Ein samanhangandi íverksetaraskipan er nú veruleiki í Føroyum
Dan Klein --- 26.09.2011 - 12:28
Vøkstur og virksemi er heitið á teimum virkisfremjandi átøkunum, ið núverandi landsstýri setti sær fyri at fremja. Eitt av hesum átøkum er at fáa eina samanhangandi íverksetaraskipan at virka í Føroyum, har millum annað undirvísingarkervið skal gerast ein virkin partur at ala fram íverksetarahugburð.
Johan Dahl, landsstýrismaður í vinnu- fiskivinnumálum, sigur, at hann fegnast um avtaluna millum Íverksetarahúsið og Mentamálaráðið um samstarv á íverksetaraøkinum innan fólkaskúlan. Við avtaluni fáa føroyskir næmingar longu frá barnsbeini høvi at nema sær kunnleika um íverksetan og nýhugsan.
Tað hevur alstóran týdning fyri føroyska samfelagið, at her finnast virkisfús fólk, sum tora og duga at ganga egnar leiðir. At føroyskir næmingar nú longu í fólkaskúlanum fáa roynt síni skapandi evni , hugflog og royndir í nýhugsan og íverksetan er eitt frambrot fyri skúlaverkið og framtíðar íverksetan, sigur Johan Dahl, landsstýrismaður.
Vinnumálaráðið hevur avtalu við Íverksetarahúsið um veiting av ráðgeving til íverksetan kring alt landið, fremjan av átøkum at fáa fleiri kvinnur at gerast íverksetarar og annað í hesum sambandi.
Johan Dahl,
landsstýrismaður í vinnu- og fiskivinnumálum


text:
Danjal av Rana 03.01.2018 (10:39)
Kommunurnar bróta lógina hvønn dag
Føroyskar kommunur bróta lógina hvønn tann einasta dag. So bersøgin er útsøgnin frá føroyska rættindafelagsskapinum Fjølrit, sum umsitur alla avritan og endurgávur av vardum verkum.
Felagsskapurin sigur, at teir síðani 30. august hava heitt á Kommunufelagið um at fáa øll sáttmálaviðurskifti í rættlag, soleiðis, at skúlar, stovnar og einstaklingar í kommununum kunnu avrita, endurgeva og á lógligan hátt nýta tilfar, sum vart er av lógini um Upphavsrætt, millum annað til undirvísing.
- Men til fánýtis. Kommunufelagið hevur ikki svarað, og eingin sáttmáli er gjørdur. Tí ger Fjølrit vart við, at fólkaskúlarnir og kommunalu stovnarnir í Føroyum fremja lógarbrót hvønn einasta dag, skrivar Fjølrit.
Fjølrit vísir á, at um eingin avtala er gjørd við Fjølrit, eigur tann, ið avritar ella endurgevur í hvørjum einstøkum føri at gera eina avtalu um viðurlag við tann, ið eigur rættindini til verkið.
- Um ikki, er talan um beinleiðis lógarbrot, skrivar Fjølrit, sum heitir á kommunurnar um hvør sær at taka í egnan barm.
- Er Kommunufelagið ikki á einum máli um at skriva undir sáttmálan, stendur tað hvørjari einstakari kommunu í boði at gera sáttmáli við Fjølrit. Sami sáttmáli stendur øllum í boði.
Fjølrit umboðar Rithøvundafelag Føroya, Føroysk tónaskøld, Føroysk myndlistafólk, Føroyskir yrkisfotografar, Føroysk bókaforløg og Føroya blaðmannafelag/miðlafólk.
- Loyvt er bara at endurgeva og nýta verk, sum limirnir í hesum feløgum hava skapt, um sáttmáli er gjørdur við Fjølrit, skrivar rættindafelagið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Frásøgn frá skúlastýrisfundi í Sankta Frans skúla skúlaárið 2011/12
Mikudagin 3. oktober 2011 kl. 17.00 – 18.40
Á fundi vóru: Frank Jacobsen, Óluva Zachariasen,Torkil Dahl, Levi Mørk og Selmar Jacobsen.
Christina Nolsøe og Jan Christiansen høvdu forfall.
Fundarskrá:
1. Fundarbókin
2. Farna árið
3. Mál at arbeiða við í ár
4. Fundur við samstarvsfólk skúlans
5. Fundur við foreldrini
6. Ymiskt
Ad. 1. Fundarbókin
Fundarbókin varð lisin og góðkend
Ad. 2. Farna árið
Formaðurin greiddi frá arbeiðinum farna árið. Eitt evnið, sum arbeitt hevði verið við, var happing. Formaður ynskti á fundi við lærarar at fáa teir at taka evnið upp, hvussu teir arbeiddu við at fyribyrgja happing, og um hetta kundi gerast betri og á hvønn hátt.
3. Mál at arbeiða við í ár.
· Seta bólk at gera mál fyri skúlan
· Hvussu “ branda” vit Sankta Frans skúla.
· Kanna møguleikar fyri at fáa framhaldsdeild í skúlanum
· Nýggju námsætlanir, sum komu í gildi 1. august 2011
4. Fundur við samstarvsfólk skúlans.
Fundur við lærarar verður 9. november kl. 19.00
5. Felags foreldrafundur.
Fundur við foreldur verður 23. november kl. 19.00. Fáa Aud Joensen og Helgu Andreasen at halda fyrilestur um, hvussu børn læra at lesa. Eisini at fáa umboð frá Mentamálaráðnum at greiða frá um nýggju námsætlanunum
Ad. 6. Ymiskt
Einki mál varð viðgjørt undir ymiskum
Fundur lokin kl. 18.40
Frank Jacobsen Óluva Zachariasen Torkil Dahl
Levi Mørk Selmar Jacobsen


text:
Nú fekk Turið rættiliga sína sak fyri í ár, fyrst var tað við Gjógv, har hon fletti, og Sólrun og Símun rokaðust saman við henni, og so nú í Dali, fyrst sjálv og síðani saman viðBári og Fríðvaldi og Halli, teir báðir síðstnevndu vóru við “fyri at læra”. Nú ið Vitus er burturstaddur var nakað meiri av seyði at fáa lívið av og taka til rættis. Tað var ein stuttleiki at síggja, hvussu væl tað lá fyri hjá teimum. Børnini vóru við, hugdu at og hjálptu til.
Johild er góð í ráðum, so tær báðar prátaðu um rullusteikir og kotelettir og annað, og Johild vísti okkum ásin.
Hevði Hans Marius vitað aftur í verðina, nakað glaður hevði hann verið.


text:
Tað var ein ateistur, sum eg tosaði nógv við fyri fleiri árum síðani. Hesin var sjálvandi væl vitandi um, at andaligar og ónátturligar hendingar vóru staðfestandi fyri einari heimsmynd, sum ikki hóskaði hansara gudleysa og materialistiska hugburði. Hesin royndi tí á sinnið, við miklum ídni og snildum at burturforklára ymiskar yvirnátturligar hendingar.
Hesin hevði vitja eina kvinnu, sum hevði havt álvarsamar trupuleikar við gongulagnum. Minnist eg rætt mátti hon nýta eitt ávíst slag av skógvum og tiltíðir høkir. Kvinnan hevði verði á einum kristnum møtið har í hon var lekt frá likamliga óførleikanum. Í heimi sínum, vísti hon vini mínum læknaskjøl, myndir, skógvarnar og annað sum prógvaði, at hon einaferð stríddist við ein ólekjandi likamligan veikleika. Sjálvandi vóru tað onnur, sum kendu kvinnuna og sum persónliga kundu staðfesta tilburðin. Gudloysingurin fortaldi mær at hann var ráðaleysur hesum viðvíkjandi, at hann metti hetta at verða meiri enn ótrúligligt.
Kortini valdi hann ikki at trúgva myndum, vitnum, læknaskjølum, tólum. Niðurstøða hansara var, at eftirsum hann sjálvur ikki hevði sæð tilburðin, var tilburðurin slett ikki farin fram.
Persónurin hevði neyvan víst slíkan fjákutan hugburð og desperata skeptisismu, um nøkur deydningahøvd úr plastik ella øðrum tilfarið, vóru løgd á rað og ein yvirhypotetisk søga, bygd á reina giting og fantasi hevði verði framløgd, um hvussu hesi kopiðir umboðaðu evolvera stig av apumenniskjum, í einum tíðarskeiðið, sum fevndi seg yvir hundratúsundavís av árum.
Hetta sigur ikki so lítið. Kanska viðkomandi var ikki so skeptiskur kortini--hmm, hvat var hann so?
Í samband við tað yvirnátturliga, fortaldi eg honum um eina hending í Onglandi, har eg og ein týskur samverkatrúboðari, vóru farnir á eitt Toronto-rørðslu líknandi møtið.
Sum vit standa uppi og lovsangurin heldur fram, byrja manifestingarnar. Framman fyri okkum standa tvær kvinnur, báðar púru vekk í lovsanginum, við hondunum upplyftum. Knappuliga dettur tann eina aftur eftir, við fullari styrki og slær nakkan við fullari kraft í stólabakið. Nøkur sekund seinni, meðan høvd hennara enn darlar aftureftir í stólabakinum, fellur veninda hennara við somu styrki, eisini við nakkanum í stólabakið---skilji væl hví hetta ber heitið: 'slain in the Spirit'.
Eg lúgvi neyvan tá eg sigi, at roknaði við at hesar høvdu fingi álvarsamt mein, ja kanska enntá vóru deyðar. So ógvusligur var tilburðurin, at týski vinur mín, mátti til samtalu við eitt slag av sálarlækna-ráðgevara somu vikuna.
Men vóru kvinnurnar deyðar? Ehh...nei! Høvdu tær fingi tað minsta mein, ella merktu tær nakað til pínu eftir tilburðin? Nope! Vóru tær sitandi, eftir stoytin og eftir at hava verði uttan vit í 5-10 minuttir? Ótrúligt sum tað ljóðar, men heldur ikki. Til mína undran, vóru hesar við tað sama uppi á fótum aftur, við upplyftum hondum og tóku lut í lovsanginum--hvussu? Eg hevði hug at seta meg niður og grunda yvir, hvat eg júst hevði verið vitni til, meðan starvsfelagið mín hevði bestan hugin, at sleppa sær so langt vekk sum møguligt og skjótast møguligt.
Óansæð hvat ein heldur um at hetta fyribrigdi 'slain in the Spirit', um hetta verður virka av Gudi ella djevulinum, so var hetta ikki ein nátturlig hending.
Ein mátti verða ómetaliga sjúkur í høvdinum, at tíma, tora og kunna kasta seg niður, við nakkanum á eitt stólabak. Kanska eina madrassu, kanska eitt gólv við einum tjúkkum teppið, um ein dugdi at taka stoytin; men spontant á ein stól við stólabakið? Viðkomandi hevði ivaleyst verið álvarsamt løstaður.
Men kvinnurnar báðar kastaðu seg jú heldur ikki niður, tær vóru vóru slignar niður, við fullari styrkið.
Eg havi verið á líknandi møtum fyrr, eg havi verið vitni til hvussu fólk detta og verða lofta, og nøkur sum enntá spæla og leggja seg trygt í hendurnar á teimum sum skulu stiga hesum áðrenn tey raka gólvið. Men í hesum førinum var eingin at lofta, einki teppi, einki fyrireika, men heldur ein óvænta og spontan reaksjón sum rakti tveir persónar, nærum samstundis, og bara ein harður stólur at taka ímóti.
Eg stóð eins og týski starvsfelagið mín, skelkaður og málleysur; týðiliga var hetta ikki simpult hysteria, ella eitt tilfeldig av epilepsy. Um hetta var spæl frá teirra síðu, hví vildu hesar risikera, at gjørt sær sjálvum slíkt mein? Hví báðar, heldur enn tann eina? Hvussu kundi eg forklára styrkina í falli teirra og hví og hvussu bar so á, at hvørgin teirra fekk nakað sum helst mein av tilburðinum?
Tá eg greiddi ovurnevnda gudloysingum um hendingina, kendi hann seg enn einaferð noyddan at verja materialistisku heimsmyndina. Hann greiddi frá einum øðrum tilburið, sum hann sjálvur helt verða eina hending av somu nátturu.
Hesin hevði verið í SMS ein leygarmorgum og sá eitt 1-2 ára gamalt barn henga seg út úr einum barnavogni. Og so hendi skaðin, barni datt úr vogninum og sló høvdið í gólvið.
Við hesum grundgav hann fyri, at hendingin á pinsamøtinum neyvan svaraði til nakað ónátturligt, eftirsum barnið í SMS heldur ikki fekk nakað mein.
Tja…skal eg svara fyri meg, so havi eg verið vitni til verri tilburðir enn hendingina í SMS. Fyri nøkrum árum síðani, í Birmingham var eg vitni til, at ein nýðføðingur, var tveittur út úr einum brennandi bygningi frá aðru hædd. Líttla barnið lendi flat við høvdinum á einum borið, hareftir at allur kroppurin rakti jørðina. Veit ikki um barnið kom heilskapa frá tilburðinum.
Kortini munaði hetta einki móti tí hendingini vit vóru vitni til á møtinum. Barni í SMS hevði ikki langan veg at koma niður og var heldur ikki sligi niður í gólvið við fullari styrkið. Pinkubarnið í brennandi bygninginum er ein hending av øðrvísi kaliber, men kroppurin og høvdið vóru væl innballa og barnið græt sjálvsagt illa-tað fekk also mein. Í hvørgum førið, vóru hendingarnar framdar við tí ynski at skaða seg sjálvan. Í hvørgum førið var talan um eina kraft, sum slóð viðkomandi niður við fullari styrkið, eins og vit sóu á Toronto møtinum.
So hvat hendi á hasum møtinum?
Eg tori ikki og havi ongan rætt til, at bólka allar gudloysingar soleiðis. Men gudleysi vinur mín var yvirskeptiskur og hetta er vorðin ein týðandi trendur, tíðaverri. Sjálvur haldi eg tað verða ómetaliga umráðandi at vit eru kritisk og skeptisk, men sjálvandi máti skal verða við.
Hugburðurin hjá hesum gudloysingi var slett ikki skeptiskur, heldur var hann drivin av kritiskum treiskni, totalari desperatheit og reinari býttisligheit. Líknandi hugburð, havi eg eisini lagt merki til innan gransking, har í alt tað sum minnur um, ella bara indikerar møguleikan fyri tí yvirnátturliga (so sum tíðarfestingar av Evangeliumskelduni), verður vraka, prógv ella ikki.


text:
Ert tú føðsluatstøðari, kokkur ella hevur líknandi kostfakliga útbúgving og brennur fyri at gera góðan og føðslurættan mat, so er tað tær, vit leita eftir.
Køkurin ger mat til sjúklingar, og vit leggja dent á at gera góðan føðslurættan mat, tí vit eru sannførd um, at góður matur hevur stóran týdning og er ein partur av viðgerðini. Eisini gera vit mat til Kafeina og Matarhøllina.
Starvið er eitt fulltíðarstarv til setan 1. februar 2018 ella eftir avtalu. Arbeiðstíðin er frá kl. 7.00 til 15.00 og vikuskiftisvaktir umleið 3. hvørt vikuskifti.
Arbeiðsuppgávur í høvuðsheitum
Planlegging, fyrireiking, matframleiðsla, pakking, upprudding, fremja innaneftirlit, uppvask og reingerð.
Førleikar
- tú ert føðsluatstøðari (ernæringsassistent), kokkur ella líknandi kostfakliga útbúgving
- tú hevur kt-førleika á brúkarastøði
- tú hevur arbeiðsroyndir frá stovnskøki
Persónligir eginleikar
- tú ert álítandi og ábyrgdarfull/ur
- tú tolir stórt arbeiðstrýst
- tú ert samstarvssinnað/ur og jalig/ur
- tú ert røkin og arbeiðssamur
- tú ert fleksibul og tolir broytingar
Vit bjóða
- virknar og dugnaligar starvsfelagar
- ein fakligan spennandi og mennandi gerandisdag
- ávirkan á menningina av tænastum hjá Køkinum
- felags innleiðsla fyri nýsett starvsfólk umframt upplæring á staðnum
Løn og setanartreytir smb. sáttmálan millum Kost- og føðslufelag Føroya og Fíggjarmálaráðið.
Nærri fæst at vita um starvið við at venda sær til Gudnu á Rógvi Joensen, kostfakligan leiðara, telefon 304500, lokal 1260, telefon 234520 ella gudna@ls.fo
Umsóknarfreistin er 16. januar 2018
Upprunaprógv fyri útbúgving og viðmæli skula havast við til møguliga samrøðu.
Um viðkomandi sum settur verður, hevur starvast uttan fyri Føroyar og/ella har útbrot av MRSA hevur verið á arbeiðsplássinum síðstu 6 mánaðirnar, skal MRSA skjalváttan vísast innan byrjað verður í starvinum.
Á okkara heimasíðu www.ls.fo kann lesast um okkara visjón, missjón og strategimál, undir leinkinum "Leys størv."
Vinarliga søk starvið umvegis leinkjuna niðanfyri "Søg stillingen".
Søg stillingen | Tip en ven | Se andre stillinger hos Landssjúkrahúsið


text:
Mikukvøldið 31. januar verður aftur skipað fyri kafekvøldi fyri fosturforeldur.
Hetta kvøldið fer Høgni Mohr, rithøvundur, at greiða frá søguni, sum liggur aftanfyri nýggju bók hansara, Fractura Nasi. Bókin, sum er sera hugtakandi at lesa, snýr um ein heilt serligan súkklutúr í Føroyum í 2016, har súkklað verður kring alt landið: til bygdir og býir, har fólk liva sítt lív, men eisini til avtoftað pláss og støð, har tað nóg illa er klúgvandi.
Ferðin er tó ikki bara ein summartúrur í føgru føroysku náttúruni, men eisini ein ferð aftur í truplu barnaárini hjá Høgna, har hann hevði ringt við at finna seg til rættis saman við pápanum, ella rættari manninum hjá mammuni, sum hevði so ilt við at geva dronginum sín kærleika. Á ferðini ger Høgni sær nógvar tankar um, hvørjar avleiðingar hetta hevur havt fyri allan uppvøksturin og fyri vaksna lívið við.
Tá lesarin at enda kemur heim aftur til Havnar saman við Høgna, situr kenslan eftir, at myrku skuggarnir frá barnaárunum ikki hava skalað lívsmegina, ið eyðkennir alla bókina, og sum ger hana so frískliga at lesa, hóast álvaran, sum er í viðførinum.
Sum vanligt verður kafékvøldið í húsunum hjá Kommunufelagnum í R.C.Effersøesgøtu 30. Byrjað verður kl. 19.00 og endað kl. 21.00.


text:
Proxmox
Synack er tann einasti føroyski support veitari av Proxmox, har vit kunnu bjóða uppsetan av Proxmox VE ella Proxmox Mail Gateway til tygara virkið.
Proxmox VE er ein heildar losyn til virtualisering av tygara servarum, við Proxmox VE er tað gjørligt at fáa meiri burtur úr servarum, sum koyra við Linux ella Microsoft.
Proxmox VE er bygt uppá tað nýggjastu Kernel-based Virtual Machine (KVM) hypervisor og OpenVZ.
Henda skipanin er bíllig og sera væl egna til smærri virkir, ring og hoyr nærri um skipanina á tlf. 20 11 11 ella skriva til synack@synack.fo.
RSS
06.04.2017
Tá vitan gevur úrslit, Hafnia 27. mars 2017
Væleydnað tiltakTiltakið "Tá vitan gevur úrslit" við undirheitinum "Brót mynstrið" var hildið á Panorama, Hafnia. Dagurin var ætlaður sum ein íblástrar dagur fyri leiðslur, har sjóneykan var sett á hvussu virkir og stovnar kunnu
07.03.2017
Vit leita eftir tær!
Synack er í vøkstri og leitar aftur nú eftir einum nýggjum starvsfelagað.Sí starvslýsing á linkedin her, ella trýst á link niðanfyri.
29.08.2016
Brennur tú fyri KT?
Vit í Synack brenna fyri yrkinum og dáma væl avbjóðingar. Vit leita nú eftir tí rætta starvsfelagnum, ið brennur fyri KT og sum megnar, at veita eina góða tænastu har kundin er í miðdepilinum.Synack er


text:
Frítíðarskúlin Brosið – innskriving
Innskriving av børnum til frítíðarskúlan skúlaárið 2018/2019, verður frá mánadegnum 22. januar, eftir innskrivingina til 1. flokk í skúlanum.
Kunning um vitaskifti
Hervið verður boðað frá, at hósdagin 18.01.2018 verður nýggjur viti uppsettur í Hvalba.
Verkfallið og verkbannið er av og Brosið letur upp aftur
Í nátt komu sum kunnugt Kommunala Arbeiðsgevarafelagið, Fíggjamálaráðið og Pedagogfelagið til semju um nýggjan sáttmála.
Jólatræshald í Hvalbiar skúla
Týsdagin høvdu lærarar og næmingar í Hvalbiar skúla jólatræshald í skúlanum.
Jólahald fyri foreldrum í Hvalbiar skúla
Í gjárkvøldið var jólahald fyri foreldrum í Hvalbiar skúla. Børnini høvdu vant sang, spæl og sjónleik sum tey framførdu fyri foreldrum og øðrum.
Gjaldi fyri ansing verður endurgoldið
Hvalbiar Kommuna skal boða frá at tá arbeiðssteðgurin hjá Pedagogfelagnum og Kommunala arbeiðsgevarafelagnum, er av verður gjaldið fyri ansing í tíðarskeiðinum endurgoldin.


text:
- Sjálvandi skal Klaksvík vera ein kommuna, har tað er pláss fyri øllum borgarum, og tí fegnist eg um, at vit nú nærkast málinum, at Umsorganarheimið Gloria er um at gerast veruleiki, sigur Beinta Klakstein, forkvinna í trivnaðarnevndini.
- Kommunan fær javnan fráboðanir frá avvarðandi og frá Norðoya Bú- og Heimatænastu um menniskju, sum eru heimleys, so vit mugu ásanna, at tørvur er á einum húsi sum hesum. Vit hava eisini eina samfelagsliga skyldu at taka okkum av øllum okkara medmenniskjum.
- Tí hava vit hesar seinastu mánaðirnar – í góðum samstarvi við stigtakararnar og Eyðgunn Samuelsen, landsstýriskvinnu í almannamálum – arbeitt við at seta á stovn Umsorganarheimið Gloria.
- Á seinasta fundi í Trivnaðarnevndini eldri og bústaðir mæltu vit býráðnum til at játta kommununnar part av stuðlinum til Gloria, og á býraðsfundinum 22. juni 2017 tók eitt samt býráð undir við hesum. Í løtuni verða tey formligu viðurskiftini fingin upp á pláss í samráð við Almannaverkið, og í næstum verður enn ein fundur við landsstýriskvinnuna um landsins part.
- Hetta er eitt dømi um, at tað ber til at koma langt, tá ið bæði sjálvbodnir stigtakarar, kommuna og land samstarva og lyfta í felag – í hesum føri fyri at bøta um liviumstøðurnar hjá nøkrum menniskjum, sum av ymsum orsøkum eru heimleys og einki tilboð hava.
- Málið er, at heimið kann lata upp fyrst í 2018, sigur Beinta Klakstein, trivnaðarnevndaforkvinna, sum í næstum fer á fund við Eyðgunn Samuelsen, landsstýriskvinnu.